הוועדה לענייני ביקורת המדינה, כנסת 20, פרוטוקול מספר 136, 2016-07-11 09:00

קארין אלהרר: בוקר טוב לכולם.

קארין אלהרר: היום ה-11 ביולי 2016, ה' בתמוז התשע"ו.

קארין אלהרר: השעה 09:05.

קארין אלהרר: נושא הדיון הבוקר – בקשה לחוות דעת מבקר המדינה בנושא טיפול המדינה בריבוי תאונות הדרכים בכביש 66.

קארין אלהרר: בוקר טוב לצוות מבקר המדינה, לנציגי הגופים כולם.

קארין אלהרר: אני רוצה להודות לחברי, חבר הכנסת עיסאווי פריג', שיזם את הדיון יחד עם חברים נוספים, איילן בן ראובן, שאני חושבת שהוא חבר הכנסת המצטיין בוועדה, שמגיע לכל הדיונים וזה באמת כבוד גדול.

קארין אלהרר: חברת הכנסת איילת נחמיאס-ורבין, איציק שמולי, איתן ברושי.

קארין אלהרר: תראו, קיבלנו נתונים לפיהם בעשור האחרון נהרגו למעלה מ-40 אנשים ונפצעו למעלה מ-800 בכביש 66, כביש לא ארוך.

קארין אלהרר: כביש יחסית קצר.

קארין אלהרר: הוא זכה לכינוי הלא מחמיא כביש הדמים.

קארין אלהרר: למרות העובדה הזו, הכביש לא נכנס, כל להבנתי, לתכנית החומש של משרד התחבורה וזה אומר שאנחנו לא צפויים לראות שינויים לטובה בעניין הזה.

קארין אלהרר: זה מצב שהוא כמובן נורא ובלתי נסבל.

קארין אלהרר: לשמחתי, משרד התחבורה, בדיון שהתקיים כאן בנוגע לבסיסי צה"ל, הוכיח שכשאנחנו מביאים נושא לתשומת ליבו, הוא פועל והוא יודע לקחת על עצמו את תיקון העוולות ואני מאד מקווה שגם בסוף הדיון היום, אנחנו נוכל לפחות לשמוע ממשרד התחבורה מה הוא מתכוון לעשות בעניין הזה.

קארין אלהרר: תראו, תאונות דרכים, וראיתי הבוקר שלמרות התחזיות המעודדות או הנתונים המעודדים בישראל, כשהשוונו את עצמנו ל-OECD, אז פתאום הנתונים לא כאלה מעודדים.

קארין אלהרר: תאונות דרכים הן מכת מדינה ולכן אני חושבת שיש חשיבות גדולה מאד בשיפור המצב ביחס לכביש הזה ובכלל, אבל ספציפית אנחנו נעסוק היום בכביש הזה.

קארין אלהרר: אני אבקש מנציג משרד מבקר המדינה, מרסלו בז, מנהל האגף, לפתוח במספר דברים בנושא.

<מרסלו בז: שלום חברי הכנסת, יושבת ראש הוועדה, נציגים שונים.

<מרסלו בז: נושא של תאונות הדרכים הוא נושא מהותי שנמצא על סדר היום הציבורי.

<מרסלו בז: זאת הסיבה שמשרד מבקר המדינה בדק השנה את הנושא, כאשר המיקוד שלנו היה בעצם רמת המקרו – חוק הרשות, סוף תקופת פעילות הרשות על פי חוק בשנת 2017 והחלטות שצריכות להתקבל.

<מרסלו בז: בדקנו מסביב גם כן את כל התיאום, את כל העבודה המשותפת של הרשות עם הגורמים השונים, אם זה משרד התחבורה, חברת נתיבי ישראל, המשטרה.

<מרסלו בז: סך הכל נושא של תאונות הדרכים דורש טיפול משותף של גורמים שונים, אם זה גם כן הצד של התשתית שזה חשוב ביותר, אבל גם כממשיך בענייני אכיפה של המשטרה, בענייני חינוך ובהיבטים שונים.

<מרסלו בז: הממצאים שאנחנו מעלים בדו"ח, שיוגש לכנסת בעוד כמה חודשים, מעלים שיש המון המון דברים שצריך לעשות.

<מרסלו בז: בנושא הספציפי הזה של כבישים אנחנו ראינו שיש בחברת נתיבי ישראל מודל שקובע איזה מוקדי סיכון לטפל.

<מרסלו בז: אנחנו לא נכנסו פנימה כדי לבדוק את שיטת העבודה, יכול להיות שזה משהו שנצטרך לעשות בעתיד, אבל הנתונים מדברים בעד עצמם, שיש פעולות שצריך לעשות, אפילו פעולות זמניות, עד לקבלת החלטות לטווח ארוך.

קארין אלהרר: תודה רבה.

קארין אלהרר: חבר הכנסת פריג'.

עיסאווי פריג': כן, תודה גברתי ושכנתי על קיום הדיון.

עיסאווי פריג': אני חושב שזה דיון חשוב לא פחות מלא מעטים דברים שמשרד התחבורה החליט לשים אותם מעל.

עיסאווי פריג': אנחנו היום דנים בסוגיה כי בשבועות הקרובים משרד התחבורה אמור לקבל את ההחלטות הסופיות בעניין תכנית החומש של נתיבי ישראל לחמש השנים הקרובות.

עיסאווי פריג': שאלנו הרבה שאלות, ואני כחבר ועדת כלכלה גם שאלתי את השר הרבה שאלות לגבי סדר העדיפות בסוגיות שמכניסים לסל החומש של נתיבי ישראל.

עיסאווי פריג': לא קיבלתי תשובות שמספקות אותי.

עיסאווי פריג': הבנתי שכביש 66 לא הולך להיות בתוך תכנית החומש של משרד התחבורה בשנים הקרובות.

עיסאווי פריג': אני שואל את עצמי ושואל גם את אתכם, מה הם הקריטריונים של משרד התחבורה בקביעת הפרויקטים שצריכים להיות בתוך סל תכנית החומש של נתיבי ישראל.

עיסאווי פריג': מה הקריטריונים?

עיסאווי פריג': כשאני מסתכל על מספר ההרוגים, אני אקח את זה נתון כמו שגברתי ציינה – 4 אנשים לשנה.

עיסאווי פריג': האם זה לא מספיק חזק בכדי לתת לכביש 66 העדפה ושיהיה חלק מתכנית החומש?

עיסאווי פריג': עלות הרוג אחד, מלבד האבידה האנושית של האיש, עלות הרוג אחד עולה כמה מיליונים למדינה.

עיסאווי פריג': 4 הרוגים בשנה - - -

<איציק חולבסקי: 5 הרוגים בשנת 2015.

עיסאווי פריג': 5 הרוגים בשנת 2-15, ואם אני לוקח את זה 10 שנים אחורה, כ-40, אני מתרגם את זה ועזוב את הסוגיה האנושית שאין לה ערך ולא נמצא לה ביטוי.

עיסאווי פריג': מבחינה כספית, כמה עלו למדינה 40 ההרוגים האלה?

עיסאווי פריג': ואם נתרגם את זה נגיע למסקנה.

עיסאווי פריג': אני שאלתי את השר ישראל כץ באופן אישי ובמקביל שאלתי את המנכ"ל של נתיבי ישראל.

עיסאווי פריג': מקצועית צריך להכניס את כביש 66 בתוך תכנית החומש.

עיסאווי פריג': אם מקצועית כן, למה זה לא נכנס?

עיסאווי פריג': כי פוליטית זה לא מתאים?

עיסאווי פריג': כי שם גרים אנשים שהם לא שייכים לנו פוליטית?

עיסאווי פריג': בואו נשים את הדברים על השולחן.

עיסאווי פריג': אם מקצועית כן, פוליטית לא, אז זה נמצא בתחתית המדרג?

עיסאווי פריג': אני שואל את השאלה הלא נעימה והקשה הזו את השר כץ, שאני מודה, הוא עושה עבודה יפה ועבודה שראויה לציון.

עיסאווי פריג': אבל כביש 66, שאני אישית חוויתי עליו יותר מפעם סכנה לתאונה, אני אישית, שנים על גבי שנים נוסע בכביש הזה.

עיסאווי פריג': אם זה עורק ראשי במדינת ישראל, כביש שמחבר את ואדי ערה עם כביש 6, כביש שלמרות הנתון החשוב, הטענה שמאז סלילת ופתיחת כביש 6 ירדה כמות כלי הרכב שנוסעת על הכביש הזה זה לא נכון.

עיסאווי פריג': לא נכון.

עיסאווי פריג': הכמות כמעט נשארה אותה כמות.

עיסאווי פריג': הכמות לא ירדה.

עיסאווי פריג': זה הזמן לעשייה.

עיסאווי פריג': אנחנו לפי דעתי לא היינו צריכים להגיע וזו תעודת עניות להגיע לוועדה לביקורת המדינה על דיון בכביש 66.

עיסאווי פריג': אבל מה לעשות, הגענו לאן שהגענו.

עיסאווי פריג': אני שמח שאני רואה חברי כנסת שהנושא הזה מאד חשוב להם, כי זה חשוב.

עיסאווי פריג': אלה שבועות קריטיים.

עיסאווי פריג': זה המאני-טיים ואנחנו יכולים לשנות.

עיסאווי פריג': נתיבי ישראל ושר התחבורה מחויבים לתת מענה.

עיסאווי פריג': המקצועיות וחיי האזרח וחיי האדם לפני הפוליטיקה והפריימריז של שר זה או אחר.

קארין אלהרר: תודה רבה.

קארין אלהרר: חבר הכנסת אייל בן ראובן.

איל בן ראובן: א' אני מודה לכבוד יושבת הראש על הדיון החשוב הזה.

איל בן ראובן: אנחנו עוסקים פה בחיי אדם, לא פחות ולא יותר.

איל בן ראובן: כך צריך להתייחס לדיון.

איל בן ראובן: המספרים, אני לא רואה שאני אציג אותם עוד פעם - כל מי שראה, קרא - זה פשוט כביש מסוכן.

איל בן ראובן: בשביל לבדוק את עצמי, היות ואני גם גר באזור, אז גם ביקרתי אצל מר חולבסקי במועצה וגם עשינו סיבוב ואני גם נוסע על הציר הזה, אני רואה אותו.

איל בן ראובן: יש פה דבר שאני מודה שאני לא כל כך מבין אותו.

איל בן ראובן: אני נורא מצטער, אגב, שניסים פרץ לא נמצא פה, ראש נתיבי ישראל.

איל בן ראובן: אדם שמאד מאד כואב את נושא הבטיחות.

עיסאווי פריג': מי נמצא ממשרד התחבורה כאן?

איל בן ראובן: ממשרד התחבורה אני רואה שם אנשים שיושבים.

איל בן ראובן: אני חושב ש - - - בחומש או לא בחומש, פה נהרגים אנשים והכביש הזה צריך לקבל פתרון, ולקבל פתרון מהיר.

איל בן ראובן: אני אומר לקבל פתרון מהיר, כי ככה לקראת הדיון קראתי את ההיסטוריה.

איל בן ראובן: יש פה היסטוריה שלא מכבדת אף אחד.

איל בן ראובן: דיונים ודיונים ודיונים ודיונים ואנשים ממשיכים להיהרג.

איל בן ראובן: אנחנו מסתכלים בסוף על התוצאה.

איל בן ראובן: אפשר לדבר ולעשות וההוא נתן עוד 30,000 שקלים וההוא נתן עוד 50,000 שקלים, ועשו תיקון אחד, זה גרם לקלקול אחר.

איל בן ראובן: זה פשוט לא סביר.

איל בן ראובן: אני חושב שהקריאה שצריכה לצאת מפה צריכה להיות חד משמעית.

איל בן ראובן: אני רוצה להוסיף עוד נתון אחד.

איל בן ראובן: לכביש הזה יש גם חשיבות אסטרטגית בראייתו, הוא הכביש שמחבר את חיפה.

איל בן ראובן: היום חיפה הולכת לקבל עוד נמל.

איל בן ראובן: צריך להסתכל על התמונה הכוללת בזה.

איל בן ראובן: יש יזמה של חיפה, שמגדילה את הנמלים.

איל בן ראובן: עכשיו, מה היוזמה הזאת של הנמל?

איל בן ראובן: בין השאר היא העברת סחורות לכיוון ירדן.

איל בן ראובן: זה הופך להיות כביש אסטרטגי, שכמות התנועה פה הולכת ועולה, בעיקר של משאיות, שינועו שם בציר הזה.

איל בן ראובן: החשיבות האסטרטגית – אין שאלה עליה.

איל בן ראובן: היא חשובה מאד בנושא הזה ולכן אני חושב שכל הדברים האלה ביחד מרכיבים פה איזה שהוא פאזל, שחייבת לצאת קריאה ואמירה – רבותי בואו לא נדבר פה על קריטריונים של כמה הרוגים אנחנו צריכים כדי לעשות שם תיקון של הכביש.

קארין אלהרר: יש מספיק.

איל בן ראובן: יש מספיק.

קארין אלהרר: גם אם צריך לתפור אותם, יש מספיק.

איל בן ראובן: יש מספיק כבר במקום הזה וכל מה שצריך זה לצאת לדרך, מה שנקרא מחר בבוקר ולתקן את הדבר הזה.

איל בן ראובן: זה פשוט בלתי נסבל.

קארין אלהרר: תודה.

עיסאווי פריג': אני ברשותך אוסיף עוד נקודה.

עיסאווי פריג': היום בבוקר שמעתי שלאוצר יש עודפים ויש כוונות להורדת מיסים – 4 מיליארד שקלים עודפים של חצי שנה, דהיינו 8 מיליארד שקלים של כל השנה.

עיסאווי פריג': זה דבר משמח, אבל העודפים האלה צריכים להיות מופנים לא למטרות פוליטיות, אלא למטרות אזרחיות, שלפחות נרגיש בהן, אם בכלל יש את העודפים.

קארין אלהרר: תודה רבה.

קארין אלהרר: חברת הכנסת יחימוביץ.

שלי יחימוביץ': תודה גברתי יושבת הראש.

שלי יחימוביץ': יצא לי לנסוע בכביש הזה לא פעם.

שלי יחימוביץ': בפעם האחרונה זה היה בדרך למועצה האזורית שברשות איציק חולבסקי, וזה כביש שנוסעים בו בחרדה ואין שום סיבה שבכביש מכבישי הארץ, בלב אזור מיושב, הנהגים מראש ייסעו בפחד ובידיעה שחייהם בסכנה.

שלי יחימוביץ': לו היה מדובר בהרוגים בפיגוע, המדינה הייתה סוערת ועומדת על הרגליים.

שלי יחימוביץ': אנחנו מדברים על עשור, אני לא יודעת, הנתונים שלי יותר קשים.

שלי יחימוביץ': אני רואה שכאן כתוב 23 הרוגים, אני יודעת על יותר - - -

קארין אלהרר: יש 40.

<איציק חולבסקי: 40 הרוגים בעשור האחרון, שלי.

שלי יחימוביץ': אוקיי, כי אני רואה כאן 23, אז לא הבנתי את הפער.

שלי יחימוביץ': אז גם אני יודעת על 40 הרוגים, זה פשוט מטורף, ואנחנו מדברים על מאות פצועים, ביניהם גם אנשים שיישארו נכים לכל ימי חייהם.

שלי יחימוביץ': זה פשוט כביש דמים במובן המצמרר והנורא ביותר של המילה.

שלי יחימוביץ': וכשאנחנו מדברים על שיפור התשתיות והכנסת מה שכבר הוכנס לחלקים מהכביש ובאמת הפחית את אבדן חיי אדם, אנחנו מדברים בסופו של יום על מיליונים מעטים, וזה אפילו לא בגדר השקעה בתשתיות, זה בגדר הצלת חיי אדם.

שלי יחימוביץ': ולכן קודם כל מלוא הערכתי על כך שהדיון הזה כונס.

שלי יחימוביץ': לכאורה מקובל לקטלג את הנושא הזה בסעיף הנושאים הפחות חשובים, אבל זה חשוב מאין כמותו.

שלי יחימוביץ': באמת מדובר בחיי אדם ובאמת מדובר בכמות גדולה של חיי אדם ולא באירוע מקרי, לא בחוסר מזל, אלא בתשתית שמייצרת אובדן חיים תמידי וקטל תמידי.

שלי יחימוביץ': וגם בסופו של דבר, כשאנחנו מדברים על המימון של הדברים שנדרשים שם, מדובר בכסף קטן.

שלי יחימוביץ': לא נעים לי להגיד, מדובר בכסף ממש קטן.

שלי יחימוביץ': ולכן אני שמחה שיושבים כאן מכל קצוות הקשת הפוליטית, כמעט - נציג הקואליציה - ואנחנו צריכים לעשות כמיטב יכולתנו כדי להביא סוף לקטל הזה.

קארין אלהרר: תודה רבה.

קארין אלהרר: הרשות הלאומית לבטיחות בדרכים, מריה.

<מריה כהן אתגר: מריה כהן אתגר, מהנדסת ראשית ברשות לבטיחות לאומית בדרכים.

<מריה כהן אתגר: יש מולכם את תמונת המצב של הדרך, כולל נתוני התאונות.

<מריה כהן אתגר: זו דרך בינעירונית ראשית, כמו שדובר כאן כבר.

<מריה כהן אתגר: האורך שלה, שפתוח לתנועת הישראלים זה 18 קילומטרים.

<מריה כהן אתגר: החתך לרוחב משתנה לאורך הדרך מנתיב אחד לכל כיוון, עם מפרדה בנויה ובלי מפרדה בנויה.

<מריה כהן אתגר: המפרדה הבנויה הוקמה במסגרת מוקדי סיכון של הפרויקטים שקמים בעקבות התאונות ועיקר הטיפול בדרך נעשה במסגרת מוקדי סיכון, מה שמאפשר שיפורים נקודתיים כאלה ואחרים.

<מריה כהן אתגר: הוקמה מפרדה קשיחה שהורידה את התאונות – חזית-חזית למעשה – ברוב קטעי הדרך.

<מריה כהן אתגר: יחד עם זאת, בשנת 2015 קרו שלוש תאונות קטלניות דווקא בקטע הדרך שאין בה את המפרדה הקשיחה.

<מריה כהן אתגר: כמו שנאמר כאן, הדרך מיועדת לשדרוג לדרך דו-מסלולית, שני נתיבים לכל כיוון עם שטח הפרדה בנוי, אבל למיטב ידיעתנו זה לא נכנס לתכנית החומש.

קארין אלהרר: מתי המלצתם?

<מריה כהן אתגר: השדרוג הזה כולל גם הקמת מחלפים ברוב הצמתים.

קארין אלהרר: זאת הייתה ההמלצה שלכם?

קארין אלהרר: אני מנסה להבין.

<מריה כהן אתגר: הרשות הלאומית לבטיחות בדרכים לא מעורבת בתכניות פיתוח.

<מריה כהן אתגר: אנחנו מעורבים בכל מה שקשור למוקדי סיכון.

<מריה כהן אתגר: במסגרת מוקדי סיכון, כמו שאמרתי, בוצע פה רוב הטיפול.

<מריה כהן אתגר: נותר שם קטע מאד קצר שאפשר לבחון שם הקמת מפרדה קשיחה.

<מריה כהן אתגר: הקמת מפרדה קשיחה בחתך קיים, אפשר לראות בזה פתרון זמני בלבד, כיוון שזה לא מאפשר לתנועה לזרום באופן תקין.

<מריה כהן אתגר: לכן אנחנו ממליצים בהמלצות שלנו כן להכניס את השדרוג לתכנית החומש, על מנת לקדם את השדרוג של הדרך ולאפשר - - -

קארין אלהרר: ממתי המלצתם?

<מריה כהן אתגר: ממתי המלצנו?

<מריה כהן אתגר: אנחנו המלצנו ברגע שראינו שזה לא נכנס, במסגרת הכנת החומר לוועדה.

<מריה כהן אתגר: אנחנו לא ידענו שזה לא נכנס לתכנית.

קארין אלהרר: לא ידעתם?

קארין אלהרר: אתם לא - - -

<מריה כהן אתגר: בתכניות פיתוח אנחנו לא מעורבים.

קארין אלהרר: אני חייבת לומר שאני לא רואה בזה תכנית פיתוח.

קארין אלהרר: אמרה חברת הכנסת יחימוביץ בצדק רב, מדובר פה בהצלת חיי אדם.

קארין אלהרר: זאת אומרת למה זה לא משהו נמצא בשיח ביניכם לבין משרד התחבורה?

<מריה כהן אתגר: זה נמצא בשיח בינינו לבין משרד התחבורה לפתרונות מידיים מה שנקרא, בשביל לפתור את הבעיות מכאן לעכשיו.

<מריה כהן אתגר: מוקדי סיכון מתוקצבים בסכום מאד מסוים ואי אפשר לעשות פרויקטים מערכתיים בסכומים גבוהים במסגרת מוקדי סיכון, כי במסגרת מוקדי סיכון אנחנו מנסים לתפוס כמה שיותר מוקדים ובתקציב נמוך יחסית.

<מריה כהן אתגר: בשדרוג לדו-מסלולי עם המחלפים, באמת מדובר פה על סכומים יותר גדולים וזה הולך להחלטה של משרד האוצר ומשרד התחבורה.

קארין אלהרר: תודה.

איל בן ראובן: אני רק רוצה להוסיף פה, בעניין הזה.

איל בן ראובן: אני חוויתי רק לאחרונה - ואני אומר את זה לזכותו של שר התחבורה - שכאשר הצגנו נושא בעייתי תחבורתי מסוכן, בהחלטה של דיון לקח החלטה ואמר עכשיו משנים.

איל בן ראובן: נכנס לתוך התכנית של החומש הקרוב - - -

קארין אלהרר: הציפייה שגם אחרי הדיון הזה, הדבר הזה יקרה.

איל בן ראובן: אחרי הדיון הזה חייב.

איל בן ראובן: אני חושב ואני פה נותן דוגמא, כשרוצים יש את הכוח, יש את האפשרויות, יש את האפשרות לשנות ואני אומר את זה לזכותו של שר התחבורה ולזכותו של ניסים פרץ, וכשהם ראו את הדבר, אמרו יהיה ויהיה ובזמן קרוב, למרות שזה היה מחוץ לתכנית.

קארין אלהרר: תודה.

קארין אלהרר: חבר הכנסת מרגי.

עיסאווי פריג': גברתי יושבת הראש, עוד נקודה שתיקחי בחשבון ואני מבקש גם התייחסות – ממתי והאם בתכנית החומש שלפני הקודמת, שנגמרה - - -

קארין אלהרר: אנחנו תיכף נבקש התייחסות של משרד התחבורה לעניין הזה.

יעקב מרגי: גברתי יושבת הראש, אני כאיש הנגב וכמי שנוסע הרבה, יוצא לי לנסוע הרבה בכביש 66 ואני אומר לך, אין הרבה מקומות בארץ שאני זוכר, כשאני עובר בכביש מסוים ואני אומר כאן אב ובנו הלכו וכאן במקרה הזה של החזיתי.

יעקב מרגי: זה קורה לי בכביש 60 כל פעם וזה חוזר על עצמו.

קארין אלהרר: כביש 66.

יעקב מרגי: כביש 66.

איתן ברושי: אבל זה נכון גם ב-60.

יעקב מרגי: כן.

יעקב מרגי: מה אני בא לומר?

יעקב מרגי: התחושה שלי היא כזו, ודווקא לאור מה שאמרה הגברת מהרשות הלאומית לבטיחות בדרכים.

יעקב מרגי: ואני אומר – יתכן מאד שסדרי העדיפויות של משרד התחבורה הם באמת, ואין אזרח שלא מרגיש את המהפכה ואת ההשקעה ורק ברכות, אבל החשש שלי שמא במדרג של סדרי העדיפויות, שיפור התשתיות בכיוון של קירוב הפריפריה למרכז והמרכז לפריפריה ותשתיות שהן תופסות את העין ברמה שזה נותן תחושה, למול בוא נפתור את הבעיה הבטיחותית כרגע על ידי - - -

עיסאווי פריג': מה התחושה שלך?

יעקב מרגי: רגע.

יעקב מרגי: בוא נפתור.

יעקב מרגי: אני בדיוק נוגע ואתה מפריע לי בקטע הזה.

יעקב מרגי: בדיוק לשים את פס ההפרדה הזה ואז מנענו את הבעיה ונשים את זה לטווח ארוך – זה לא הפתרון.

יעקב מרגי: מי שנוסע גם עם ההפרדה הזו, של נתיב אחד עם הפרדה, מי שנוהג ונוהג הרבה יודע שגם כשיש נתיב אחד עם קו הפרדה צמוד, בלי שוליים, זו סכנה לא פחותה.

יעקב מרגי: סכנה גם לנהג וגם להולכי הרגל.

יעקב מרגי: ואין ספק ויש לי תחושה, מה לעשות, זה כביש צדדי - - -

קארין אלהרר: לא רואים אותו מספיק.

יעקב מרגי: זה לא כביש רוחב 531, 471, זה לא כביש 6 שמאריכים אותו עד צומת שוקן ועד ערד ויש לי רק לברך על מה שקורה במדינה – הן צפונה והן דרומה, אבל אני חושב שקטע כזה קטן, שמציל חיים, ואנחנו רואים, המספרים הם גדולים.

יעקב מרגי: אין שום היגיון למה הכביש הזה לא נכנס בתכנית החומש.

יעקב מרגי: לצערי הרב לאחרונה הפכה להיות המילה הזאת - תכנית חומש - כמין קודש קודשים, כי אחר כך את נכנסת אם זה במל"ג, אם זה בבינוי של משרד החינוך ואם זה עכשיו אני שומע ממשרד הביטחון – רגע, אבל זה לא כלול בתכנית החומש.

יעקב מרגי: מה לא כלול?

יעקב מרגי: מה זה, הלכה למשה מסיני?

יעקב מרגי: אנחנו חוששים, כן.

יעקב מרגי: אם הייתה תכנית החומש אז לא תהיה השנה, נריב אתכם שנה הבאה, משרד התחבורה.

יעקב מרגי: אבל ברגע שאומרים לי תכנית חומש - - -

שלי יחימוביץ': מה זה הצלצול הזה, אין איזה - - -

נחמן שי: איזה ברכה?

עיסאווי פריג': זה מיוחד לאנשי הקואליציה.

יעקב מרגי: זה בדרך כלל בהשתק.

יעקב מרגי: זה יצא לי ככה.

עיסאווי פריג': זה בהשארת בעל הבית.

יעקב מרגי: אני בא ואומר זה החשש, גם אם לפני כן יש תכנית חומש, אז אנחנו ניפגש בעשור הבא.

יעקב מרגי: דבר שני, הנה, השתקנו אתכם על ידי קו הפרדה של בטון מפריד, אבל זה לא נותן את המענה.

יעקב מרגי: אנחנו נמשיך לשמוע על תאונת קשות ותאונות קטלניות ולמשרד התחבורה זה כלום.

יעקב מרגי: כפי שאמרו, תאמינו לי, זה כלום.

יעקב מרגי: אתם יכולים לקחת ולהכניס את זה, לא יודע, באיזה מערך תיקונים לתכנית החומש ולהכניס את זה כבר לתכנית החומש הקרובה.

יעקב מרגי: תודה.

קארין אלהרר: תודה רבה.

קארין אלהרר: חבר הכנסת שמולי.

איציק שמולי: תודה רבה גברתי יושבת הראש.

איציק שמולי: אני רוצה לברך קודם את היוזמים של הדיון וגם אותך, שהבאת את הנושא הזה לוועדה לביקורת המדינה.

איציק שמולי: אני חושב שהשאלה שאנחנו צריכים להפנות לכיוון משרד התחבורה, זה מה עוד נדרש וכמה הרוגים עוד צריכים להיות בכביש הזה, כדי שיבינו שצריך לקחת את התכנית להרחבה ולשדרוג של הכביש, ולהעביר את זה מהתכנית בתיאוריה למימוש בפועל.

איציק שמולי: יש משוואה שהיא לא נורמאלית, שמצד אחד שלה כמות ההרוגים והפצועים בכביש הזה בעשור האחרון, והמספרים נאמרו – 40 הרוגים ולמעלה מ-800 פצועים – רק הולכת ועולה; ומצד שני של המשוואה, כבר עשור התושבים ועכשיו גם ברשות ראש המועצה חולבסקי, נאבקים על הדבר הזה וכאילו באוטומט מכניסים את זה לתחתית הערימה בתכניות הביצוע של משרד התחבורה.

איציק שמולי: צריך להגיד, גברתי יושבת הראש, זה אחד הכבישים המסוכנים במדינה.

איציק שמולי: אני יודע את זה, אני למדתי לא רחוק משם.

איציק שמולי: למדתי באורנים והריטואל הזה של תאונה ועוד תאונה ועוד תאונה על הכביש הזה, זה ריטואל קבוע, ידוע וכאוב לכל מי שגר באזור הזה.

איציק שמולי: כשמסתכלים, כפי שנאמר כאן קודם, כשאתה נכנס לכביש הזה, אז מחיר הטעות הוא מאד מאד גבוה, כי יש פיתולים חדים ויש שוליים צרים ויש כל כך הרבה, בקטע כל כך קצר יחסית, יש כל כך הרבה סכנות ולנוכח זה אתה בא ושואל ועומד מול משרד התחבורה - שנאמר פה מקודם בצדק - עושה דברים יפים, אבל בסוף, אם ההחלטה שצריכה להתקבל זה לעשות עוד מחלף בכביש במרכז הארץ לבין לתקן כבר את הכביש הזה, שיהיו שם פחות ופחות הרוגים - - -

איתן ברושי: או כביש ביהודה ושומרון.

איציק שמולי: או כביש ביהודה ושומרון.

עיסאווי פריג': אנחנו לא רוצים להביך את הקואליציה.

איתן ברושי: בשביל מה אנחנו פה?

עיסאווי פריג': למה אתה מזכיר?

קארין אלהרר: אין כבר נציגים פה.

איציק שמולי: משפט אחרון.

איציק שמולי: אני אומר לך, הפעולות שנעשו שם בתקופה האחרונה, זה שעושים פסי הרעדה, זה שעושים הפרדה רכה, זה כוסות רוח למת.

איציק שמולי: בסופו של דבר מה שצריך לעשות שם זה זה לשדרג את הכביש הזה, להרחיב אותו – לא בעוד עשור ולא בעוד שני עשורים.

איציק שמולי: מחר בבוקר.

איציק שמולי: אני לא רואה מה יותר דחוף למשרד התחבורה לעשות בתכניות הביצוע שלו, לפני התיקון של הכביש הזה.

קארין אלהרר: תודה.

קארין אלהרר: חבר הכנסת נחמן שי.

נחמן שי: בוקר טוב.

נחמן שי: אני מניח ואני יודע שהדברים העיקריים נאמרו ואני לא רוצה לחזור עליהם, אבל יש איזה שהוא משהו שמריח לא טוב מהכביש הזה.

נחמן שי: אנחנו מסתובבים כולנו בכבישי ישראל.

נחמן שי: אנחנו רואים תנופה עצומה.

נחמן שי: אני מתגורר במבשרת, אני כבר שנתיים וחצי והכביש הוא לא כביש ויש לי עוד שנתיים וחצי כאלה וגם כל מיני דברים רעים קרו לנו בדרך, אבל אנחנו רואים דחפורים ומשאיות יום ולילה, יום ולילה.

נחמן שי: זה כביש שיהיו פה הרבה סרטים.

נחמן שי: כל קטע יש סרט.

נחמן שי: כל קטע סרט.

נחמן שי: חצי גשר כבר גם כן סרט.

נחמן שי: מצוין.

נחמן שי: בכביש 66 כנראה לא יהיו סרטים.

איתן ברושי: עכשיו ביקורת על סרטים?

נחמן שי: גם סרטים לא טוב.

עיסאווי פריג': מה אתה מריח, נחמן?

נחמן שי: אני לא יודע, קודם אמרתי דברי חכמים, הסתבכתי, עכשיו אני אגיד משהו על סרטים, בכלל אני כבר לא בעניין.

איתן ברושי: ביקורת על סרטים עכשיו.

נחמן שי: הבנתי.

נחמן שי: כן, בדירוג הכבישים בישראל.

נחמן שי: אנחנו חייבים לצאת מפה בהחלטה ככל שהיא מחייבת, להתייצב לטובת השיפור של הכביש הזה.

נחמן שי: זה כלום.

נחמן שי: זה כלום במונחי התחבורה במדינת ישראל, אבל זה הרבה מאד בחייהם של האנשים שנספו וחלילה עוד עלולים להיפגע על הכביש הזה.

נחמן שי: הוא צר.

נחמן שי: הוא מוגבל.

נחמן שי: כל אחד רואה את זה.

נחמן שי: לא צריך להיות נהג מרוצים בשביל להבין שהכביש הזה הוא כביש רע.

נחמן שי: הוא נוגע לחייהם של עשרות אלפי אנשים.

נחמן שי: אני קורא פה את החוברת שהם הוציאו, זה חצי דוקטורט וזה נמשך כבר 10 שנים ושר אחרי שר היה שם וזה מהרשות הזאת ומהרשות האחרת ובשורה התחתונה שום דבר לא קורה.

נחמן שי: אני מודה שאני לא מבין מה עומד מאחורי זה.

נחמן שי: אנחנו ניסינו לטקס עצה.

נחמן שי: כשבאתי לבקר חשבתי, היו לי כמה מחשבות רעות, אני לא אחלוק אותן עם כל הפורום הזה.

נחמן שי: אז אני אומר, זה לא יכול להיות שזה פוליטי, נכון?

נחמן שי: כי כבישים לא נעשים לפי שיקולים פוליטיים אלא לפי שיקולים אחרים.

נחמן שי: אז זה מוכרח להיות ענייני.

נחמן שי: אם זה ענייני, זה לא ענייני.

נחמן שי: עובדה שהכביש הזה צריך לעבור שדרוג, וזה כלום – אמרתי קודם – במונחים כספיים.

נחמן שי: תודה לך.

קארין אלהרר: תודה.

קארין אלהרר: חבר הכנסת ברושי.

איתן ברושי: בוקר טוב גברתי יושבת הראש, חברי הכנסת, ראש המועצה איציק חולבסקי והשותפים.

איתן ברושי: כמי שנוסע ומכיר את הכביש, אני יכול לומר שהוא משלם את המחיר של פיגור רב שנים.

איתן ברושי: אל תתפעלו יותר מדי מהעשייה של שר התחבורה, שכידוע לכם אני בקשר איתו.

איתן ברושי: הייתי המג"ד שלו במילואים, אני מעריך אותו.

שלי יחימוביץ': דווקא לא ידענו את זה.

איתן ברושי: כן, הנה, לפחות תהיה כותרת מהדיון.

עיסאווי פריג': מה יצא מזה, תגיד לי?

איתן ברושי: רגע, אל תתפעלו - - -

איציק שמולי: עכשיו הכל ברור.

איתן ברושי: ברור לאיזה צד.

איתן ברושי: אל תתפעלו מההישגים של שר התחבורה, שאני לא מזלזל בהם.

איתן ברושי: קודם כל זה תקציב של המדינה; ב', כשיש עשייה אחרי וואקום, זה תמיד נראה הרבה.

איתן ברושי: אנחנו מכירים את זה גם כל אחד בתחום שהוא עושה.

איתן ברושי: המחיר של כביש 66 זה מחיר הקיפוח של הצפון במשך הרבה מאד שנים.

איתן ברושי: קשה מאד בצעדים קונבנציונאליים, לפתור בעיה בלתי קונבנציונאלית.

איתן ברושי: ולכן מה שנדרש זה לא איזה טבלת צדק, אלא איזון לעומת השנים שלא עשו כלום.

איתן ברושי: גם הכבישים לכיוון צומת גולני, ששודרג.

איתן ברושי: אני לא רוצה להרחיב, יש עוד כבישים מסוכנים באזור הזה, כשהמטרה של הממשלה להגדיל את האוכלוסייה.

איתן ברושי: זה לא דומה למחלף בתל אביב או גשר באזור של תנועה רחבה.

איתן ברושי: אני לכן חושב שזה נכון פה לאחל הצלחה לקרן טרנר, שהולכת להיות המנכ"לית של משרד התחבורה.

<קריאה: היא לא הולכת להיות, היא המנכ"לית.

איתן ברושי: כן, אוקיי, אז היא צריכה לסיים את חופשת הלידה.

<קריאה: לא, היא סיימה.

איתן ברושי: סיימה?

איתן ברושי: אז שתהיה ברכה.

איתן ברושי: אז אני מאחל לקרן טרנר – והיא באה אחרי תקופה שהיא הייתה בתפקידים אחרים וצברה ניסיון – שתדע א' שהכביש הוא לא דבר פוליטי, כמו שנאמר, אבל אנחנו אנשים פוליטיים, אנחנו יודעים שבכל דבר יש דבר פוליטי.

איתן ברושי: אני רוצה להגיד עוד מילה - - -

עיסאווי פריג': אין הסבר אחר מלבד הפוליטיקה.

עיסאווי פריג': תשאל את נפתלי בנט, יענה לך.

איתן ברושי: רגע, אני רוצה להגיד משהו בעניין חשיבות הכביש.

איתן ברושי: אולי יש פה אנשים מקצועיים.

איתן ברושי: תראו, דווקא - - -

קארין אלהרר: אנחנו מקווים.

איתן ברושי: דווקא שדרוג הכבישים הראשיים מחייב גם התייחסות לכבישי הרוחב.

קארין אלהרר: ברור.

איתן ברושי: מה שקרה, שפיתחו את הכבישים המרכזיים, לא השלימו.

איתן ברושי: מה שקרה בצפון, שמגיעים מהר לפקק.

איתן ברושי: מה שקרה שמגיעים מהר לפקק.

איתן ברושי: עכשיו, כתוצאה מזה שמגיעים מהר לפקק, עשו עבודה חלקית בינתיים, דווקא צריכים את הכביש הזה, שלעתים הוא פותר את הפקק, או חס וחלילה תקלה או תאונה.

איתן ברושי: אני לא הייתי בתחילת הדיון, יכול להיות שזה נאמר.

איתן ברושי: הדבר הראשון שהוא תנאי להיכנס לתכנית החומש, שגמרו את התכנון לא ברמת רעיון, אלא ברמת יכולת הביצוע.

איתן ברושי: לכן לפי דעתי צריך לחלק את ההחלטה לשניים.

איתן ברושי: קודם כל להטיל על משרד התחבורה להשלים את התכנון עד סוף שנת 2016, שבשנת 2017 זה יהיה בביצוע.

איתן ברושי: כלומר, לחלק את זה לשניים: א' להשלים תכנון, מה שלא קיים - - -

<איציק חולבסקי: בחלק קטן.

איתן ברושי: בחלק שלא קיים.

<איציק חולבסקי: הוא מטפל בו.

איתן ברושי: זה מספיק כדי לעכב את תכנית החומש.

איתן ברושי: דבר שני, להחליט שבתוכנית החומש בשנת 2017 זה בפנים.

איתן ברושי: והערה שלישית ואחרונה.

איתן ברושי: יש פה נציגות של המשטרה.

איתן ברושי: היקף הנפגעים מחייב יותר אכיפה.

איתן ברושי: חייבת להיות בכביש הזה וכחלק מהמחיר שמשלמים על מחדל של כבישים, ולכן צריכה להיות שם יותר אכיפה.

איתן ברושי: אי אפשר להתעלם מזה, שחלק מהתאונות הן גם טעויות אנוש, הן גם חוסר - - -

נחמן שי: אבל למה זה דווקא ב-14 קילומטרים האלה - - -

איתן ברושי: התשובה היא כן.

איתן ברושי: ולכן צריכה להיות שם יותר אכיפה ויותר נוכחות של גורמים שיקטינו את הפגיעה בנפש וכמובן לקוות שלא יהיו שם יותר תאונות; ואני מציע שלקראת סוף שנת 2016 יהיה פה דיון ביקורת, שבו תימסר האינפורמציה מה קרה מהדיון הזה עד סוף השנה.

איתן ברושי: תודה.

קארין אלהרר: תודה רבה.

קארין אלהרר: תראו, האמת שאחרי ששמענו את כל חברי הכנסת, אני אשמח לקבל התייחסות ממשרד התחבורה, עם מי אני מדברת, סמנכ"ל תשתיות ופיתוח.

<קובי בליטשטיין: כן, ממלא מקום סמנכ"ל תשתיות ופיתוח.

<קובי בליטשטיין: אני מחליף וממלא את מקומה של קרן טרנר, שכמו שהוזכר פה קודמה לתפקיד מנכ"לית המשרד.

קארין אלהרר: ברכות.

<קובי בליטשטיין: תודה.

קארין אלהרר: אני אבקש לשאול, על פי הנתונים שיש בידיכם, כי יש פה כמה מספרים שעפים באוויר, מה הם נתוני התאונות בחמש השנים האחרונות, כמה הרוגים, כמה פצועים.

<קובי בליטשטיין: מי שאמור לתת את התשובה לדבר הזה זה הרשות לבטיחות בדרכים, אבל יש לי פה את הנתונים, אני יכול לתת אותם בעצמי.

קארין אלהרר: אני לא בכדי, תראה -- -

<קובי בליטשטיין: אוקיי, אני - - -

קארין אלהרר: בואו, אני יודעת למה אני שואלת את משרד התחבורה.

<קובי בליטשטיין: אנחנו מודעים לכמות התאונות שקורית בכביש הזה ואני רוצה להתחיל קודם כל מהסוף.

<קובי בליטשטיין: תכנית החומש עוד לא נחלטה.

<קובי בליטשטיין: תכנית החומש נמצאת כרגע בדיונים.

קארין אלהרר: אדוני, אני שאלתי שאלה פשוטה, אני אשמח לקבל תשובה.

<קובי בליטשטיין: את רוצה את הנתונים?

<קובי בליטשטיין: בבקשה.

קארין אלהרר: כן.

<קובי בליטשטיין: אוקיי.

<קובי בליטשטיין: בין שנת 2012 לשנת 2016 אירעו 14 תאונות דרכים בקטע של תל מגידו והיוגב, ואני מחלק לך את זה לקטעים, אם את רוצה.

קארין אלהרר: כן.

<קובי בליטשטיין: שמתוכן יש 5 הרוגים, 7 פצועים קשה ו-48 פצועים קל.

<קריאה: תגיד את המרחק, קילומטר.

<קובי בליטשטיין: אוקיי, אני קורא את הנתונים.

<קובי בליטשטיין: אני מציין את התאונות.

נחמן שי: אז הוא מחלק את זה.

קארין אלהרר: חברים, אני ממש אשמח לשמוע את התשובות.

קארין אלהרר: כן.

<קובי בליטשטיין: ובקטע הצפוני יותר היו 28 תאונות דרכים.

<קובי בליטשטיין: אין הרוגים שם או פצועים קשה.

<קובי בליטשטיין: בסך הכל, לא בסך הכל, אבל יש שם כ-87 פצועים קל, ואנחנו מתייחסים לכל קטע בנפרד בהתייחסות המקצועית שלנו.

<קובי בליטשטיין: צריכים לזכור שאנחנו עושים הפרדה - - -

עיסאווי פריג': ו-5 הרוגים בכמה - - -

קארין אלהרר: רגע.

<קובי בליטשטיין: רק שנייה, רק תן לי לענות.

<קובי בליטשטיין: אנחנו עושים הפרדה - - -

קארין אלהרר: שנייה, אדוני.

קארין אלהרר: א' אני מבקש שתענה של חבר הכנסת פריג', על איזה קטע ומה אורך הכביש שאתה מדבר על חמישה הרוגים.

<קובי בליטשטיין: זה קטע מהקילומטר ה-22 עד ה-28, זה שישה קילומטרים.

קארין אלהרר: שישה קילומטרים.

קארין אלהרר: תראה, אני רוצה לשאול אותך, ברשותך, איך זה עומד ביחס לכבישים אחרים במדינת ישראל.

קארין אלהרר: זאת אומרת אתם רואים איזה שהוא פער בלתי רגיל.

<קובי בליטשטיין: אני לא חושב.

<קובי בליטשטיין: אין לי פה את הנתונים לשאלה הזאת, כי צריכים לעשות מדד השוואתי, אבל לדוגמא, להערכתי זה פחות ממה שקורה בכביש 71.

קארין אלהרר: אדוני, אני מניחה שלפני שאתם מחליטים איזה מן הכבישים יתוקנו, ישודרגו התשתיות וכו', אתם בטח עושים איזה שהוא סוג של השוואה - כביש כזה, ביחס לכביש אחר ומודדים - פה יש יותר תאונות, פה יש פחות תאונות.

<קובי בליטשטיין: נכון.

קארין אלהרר: פה יש יותר הרוגים, פחות הרוגים.

קארין אלהרר: אני שואלת אותך את השאלה הבאה: האם בכביש הזה, שני המקטעים שעליהם דיברת ביחס לכבישים אחרים במדינת ישראל, האם אתם רואים איזו שהיא מגמתיות שאין בכבישים אחרים ביחס לפצועים והרוגים?

<קובי בליטשטיין: לא, כי יש כבישים נוספים שהם אדומים לא פחות, לדוגמא כביש 71.

עיסאווי פריג': שישה קילומטרים.

עיסאווי פריג': חמישה לשישה – חמישה הרוגים.

<קובי בליטשטיין: אז אני לא רוצה לתת.

<קובי בליטשטיין: כשאתה בוחן את זה בקטע של האם בשישה קילומטרים במקום אחר היו יותר הרוגים, אז אני צריך לעשות לזה בדיקה.

<קובי בליטשטיין: אני לא אתן פה נתון שלא בדקתי אותו.

קארין אלהרר: אוקיי.

קארין אלהרר: נרשם שזה לא נבדק.

<קובי בליטשטיין: רק אני יכול לומר שזה לא השיקול היחידי, כשאתה בא כרגע כדי לטפל בהרחבה שלו לדו-מסלולי, דו-נתיבי, כשזו למעשה מטרת הבקשה של האנשים.

<קובי בליטשטיין: האנשים לא מדברים פה רק על ההיבט הבטיחותי, הם מדברים גם על ההיבט התנועתי.

<קובי בליטשטיין: אני מניח ואנחנו, כשאנחנו באים לדון בכבישים האלה, אנחנו מפרקים את זה לשני תחומים: התחום הבטיחותי, שבו אנחנו צריכים לתת מענה בטיחותי; ולנושא התנועתי.

<קובי בליטשטיין: וכביש 66, כמו שאת רואה, שיש לו פה לובי לא קטן, לא עומד למול לדוגמא כביש 71.

קארין אלהרר: האם בתחום הבטיחותי - - -

<קובי בליטשטיין: ולכן אני אומר לך, כשאנחנו באים ו - - -

קארין אלהרר: אדוני, אני שואלת את השאלה ואני אשמח שתענה.

<קובי בליטשטיין: אוקיי.

קארין אלהרר: האם בתחום הבטיחותי אתם מטפלים?

<קובי בליטשטיין: אנחנו מטפלים בתחום הבטיחותי.

קארין אלהרר: מה הטיפול שאתם נותנים?

<קובי בליטשטיין: הכביש הזה נדון במה שנקרא אצלנו ועדת מוקדי סיכון.

<קובי בליטשטיין: אנחנו מנתחים כל מוקד סיכון בנפרד ונותנים לו מענה בנפרד וכבר הושקעו בכביש הזה עד היום למעלה מ - - -

עיסאווי פריג': פלסטרים.

<קובי בליטשטיין: אתה קורא לזה פלסטרים, אני קורא לזה פתרון.

קארין אלהרר: תראה, בסוף יכול להיות שהושקעו טריליונים של שקלים – מה שלא קרה - - -

איל בן ראובן: שופטים תוצאות.

קארין אלהרר: אבל בסופו של דבר לא היה הבדל מהותי בכמות ההרוגים והפצועים.

קארין אלהרר: אני רוצה לשאול אותך, עזוב רגע בצד את כמות השקלים שהושקעו.

קארין אלהרר: האם אתה רואה איזה שהוא שיפור, ואני מדברת על שיפור מהותי בחמש השנים האחרונות, ביחס להשקעת הכספים?

<קובי בליטשטיין: בוודאות.

<קובי בליטשטיין: בקטעים שטופלו בטיחותית, במקומות שבהן יש כרגע הפרדה קשיחה - אני מדבר על הפרדה קשיחה - אז בוודאות שם כמות התאונות יורדת.

<קובי בליטשטיין: אין ויכוח.

קארין אלהרר: מצוין.

קארין אלהרר: אז למה לא עושים את זה בכל קטעי הכביש?

<קובי בליטשטיין: אז אני אומר, זה הפתרון שאנחנו הולכים אליו.

<קובי בליטשטיין: אנחנו הולכים ויש לי פה מפה שמפרטת איזה קטעים כבר הופרדו בהפרדה קשיחה ואיזה קטעים נמצאים כרגע בתכנון לקראת ביצוע ואנחנו הולכים ל - - -

קארין אלהרר: לקראת ביצוע מתי?

<קובי בליטשטיין: בשנים הקרובות.

<קובי בליטשטיין: ברגע שאנחנו - - -

קארין אלהרר: שנים, אבל אם זה ערטילאי, אני רוצה מועד יותר מדויק.

<קובי בליטשטיין: שנייה, תקשיבי.

<קובי בליטשטיין: אנחנו כרגע רוצים לעשות לכל הכביש הזה הפרדה קשיחה.

קארין אלהרר: מצוין.

<קובי בליטשטיין: לזה כרגע כבר חברת נתיבי ישראל קיבלה 8 מיליון שקלים לתכנון ואנחנו שריינו עבורו עוד 50 מיליון שקלים לביצוע.

<קובי בליטשטיין: ברגע שהתכנון יסתיים ואני מניח וכשאני מדבר על שנים אני מדבר על שנה-שנתיים, לא על 10 שנים - - -

עיסאווי פריג': אז למה אתם לא מכניסים את זה לתכנית החומש?

<קובי בליטשטיין: זה לא צריך להיכנס בתכנית החומש.

<קובי בליטשטיין: זה שאלה אחרת לחלוטין.

<קובי בליטשטיין: התקציב הזה קיים וניתן ואנחנו מטפלים בו במסגרת מוקדי סיכון ואנחנו הולכים לפתור את כל הבעיה הבטיחותית של הכביש.

<קובי בליטשטיין: אני מניח שמה שעומד לעיני האנשים פה זה לא רק הבעיה הבטיחותית, אלא הם רוצים בקיצור כביש דו-מסלולי, דו-נתיבי ומחלף.

עיסאווי פריג': נו, למה לא?

<קריאה: זה לא הם, זה תכנית של נתיבי ישראל.

<קובי בליטשטיין: כשזו למעשה המטרה.

<קובי בליטשטיין: אני לא אומר שלא, אלא אז אנחנו הולכים ועושים את זה בשיקולים מקצועיים, בוחנים האם הכביש הזה, למול כבישים אחרים, איפה הוא נכנס בתכנית החומש.

איציק שמולי: אדוני, אבל בנתיבי - - -

<קובי בליטשטיין: רק שנייה.

<קובי בליטשטיין: עכשיו - - -

איציק שמולי: רגע, מותר לי לשאול אותך שאלה, עם כל הכבוד.

<קובי בליטשטיין: בבקשה.

איציק שמולי: כי אני פשוט לא מבין כמוך בענייני תחבורה.

איציק שמולי: במקום שבו יש נתיב אחד ויש הפרדה קשיחה, האם כאשר קורית תאונה זה לא גורם יותר נזק מתועלת?

<קובי בליטשטיין: לא.

<קובי בליטשטיין: זה גורם פחות נזק וכמות התאונות היא פחותה יותר, כי אתה למעשה מונע את כל התאונות הקשות שהן תאונת חזית מול חזית.

איציק שמולי: זה ברור, אבל אתה דיברת פה על שני דברים, על ההיבט התנועתי וההיבט הבטיחותי ובסופו של דבר, אתה נתת משקל בהחלטה שלכם איפה להשקיע ואיפה לא, גם להיבט התנועתי, נכון?

איציק שמולי: אז אני שואל אותך – א', האם בהיבט התנועתי זה לא גורם לך יותר נזק, כי זה נראה שזה חשוב ובצדק למשרד התחבורה; וב', כשאתם באים ומשווים כביש אחד לכביש אחר, מה המשקל שאתם נותנים להיבט התנועתי ומה המשקל שאתם נותנים להיבט הבטיחותי.

<קובי בליטשטיין: אז כל כביש שאנחנו הולכים לביצוע שלו נבדק, זה נקרא בדיקת כדאיות כלכלית, שאנחנו בודקים איפה כדאי להשקיע את אותו שקל שאנחנו משקיעים, כאשר לתוכו נכנסים כל הפרמטרים, גם של הבטיחות, כי יש משקל כלכלי גם לנפגעים ואנחנו עושים בדיקה כלכלית לכל כביש שאנחנו הולכים אליו.

<קובי בליטשטיין: יש - - -

עיסאווי פריג': מה זה בדיקה כלכלית, אדוני?

<קובי בליטשטיין: רק דקה אחת.

עיסאווי פריג': עזוב, אל תמרח אותנו.

עיסאווי פריג': מה זה בדיקה כלכלית?

<קובי בליטשטיין: אז אני אומר, בדיקת כדאיות כלכלית זה מפרט שלם, שיש אגף שלם שמתעסק בנושא הזה ובודק כביש כביש ועושה לו בדיקת כדאיות כלכלית.

<קובי בליטשטיין: אני לא יכול כרגע - - -

עיסאווי פריג': גם כל הכבישים ביו"ש עוברים אותו תהליך בדיקה כלכלית, אדוני?

קארין אלהרר: רגע, עיסאווי.

קארין אלהרר: אדוני, אני אשמח לדעת מה הם השיקולים שנכנסים?

קארין אלהרר: כי מה זה כלכלי?

קארין אלהרר: בסוף אתה לוקח עלות תועלת למי?

קארין אלהרר: מה זה הבדיקה הכלכלית הזאת?

<קובי בליטשטיין: בדיקת כדאיות כלכלית אומרת באיזה כביש כדאי להשקיע את השקל הראשון שמתפנה לך, על מנת שייתן את התרומה הגדולה ביותר למשק.

קארין אלהרר: אוקיי, ומה הם הקריטריונים?

<קובי בליטשטיין: אז יש שם נוהל שלם של קריטריונים, שאני אשמח לבוא ולפרט אותו.

<קובי בליטשטיין: אין לי אותו פה כרגע בעל פה.

שלי יחימוביץ': גם חיי אדם?

<קובי בליטשטיין: בוודאי.

<קובי בליטשטיין: יש לזה משקל.

עיסאווי פריג': בשישה קילומטרים, חמישה הרוגים בשנה, זה לא משקל?

<קובי בליטשטיין: אני לא אמרתי שזה משקל.

<קובי בליטשטיין: אני אומר עוד פעם, אתם יוצאים מנקודת הנחה שהכביש הזה לא נכנס לתכנית החומש, כשאני אומר כרגע בפירוש, שתכנית החומש עוד לא סוכמה.

נחמן שי: מתי היא מסוכמת?

<קובי בליטשטיין: אנחנו כרגע נמצאים בדיונים - - -

עיסאווי פריג': השר בעצמו נשאל.

עיסאווי פריג': אני שאלתי את השר, אמר לא תהיה.

עיסאווי פריג': אני שאלתי את השר.

נחמן שי: אה, הוא אמר שלא תהיה?

עיסאווי פריג': אמר.

עיסאווי פריג': אני שאלתי בוועדת הכלכלה.

נחמן שי: גם בבאה היא לא תהיה?

עיסאווי פריג': כן.

עיסאווי פריג': אמר כביש 66 לא יהיה בתכנית החומש.

עיסאווי פריג': השר אמר.

<קובי בליטשטיין: אז אני - - -

שלי יחימוביץ': אני מציעה להתפקד לליכוד, לכל - - - למועצה האזורית.

עיסאווי פריג': נכון, אני מסכים איתך.

שלי יחימוביץ': יש לי הרגשה שאיך שהוא העניינים יזוזו יותר מהר.

איתן ברושי: חלק כבר עשו את זה לפני שאמרת להם.

עיסאווי פריג': אני מסכים איתך.

עיסאווי פריג': מה לעשות?

עיסאווי פריג': אני מסכים איתך.

נחמן שי: אפשר לשתי מפלגות?

שלי יחימוביץ': לא.

שלי יחימוביץ': תצטרכו לבטל חברות - - -

איתן ברושי: תשאל את נחמיה רבי כמה מתפקדים יש לו.

עיסאווי פריג': שאלתי את מנכ"ל נתיבי ישראל, הוא אומר מקצועית זה צריך להיות בתכנית החומש.

עיסאווי פריג': השר בוועדת הכלכלה ענה נחרצות: לא יהיה.

עיסאווי פריג': לא יהיה.

עיסאווי פריג': נו?

עיסאווי פריג': מה אתה רוצה שאני אבין?

איתן ברושי: השאלה כמה כסף צריך להוציא עד תכנית החומש כדי לזרוק את זה בתכנית החומש.

קארין אלהרר: רגע, רגע, לא, זה לא עובד ככה.

איתן ברושי: השאלה כמה משקיעים בזה.

קארין אלהרר: אדוני, באמת, א' אני לא קיבלתי תשובה מדויקת ומדוקדקת מתי ייפתר העניין הבטיחותי בכביש.

קארין אלהרר: זה הדבר הראשון.

<קובי בליטשטיין: אז אנחנו צופים שתוך שנתיים - - -

שלי יחימוביץ': גם לא קיבלת תשובה על הקריטריונים.

קארין אלהרר: ברור.

<קובי בליטשטיין: אנחנו צופים שתוך שנתיים אנחנו נסיים את הטיפול הבטיחותי בכביש הזה, כאשר עיקרו מתבסס על - - -

קארין אלהרר: תוך שנתיים?

קארין אלהרר: זה המועד הכי קצר שאתם יכולים לטפל בזה?

<קובי בליטשטיין: מתכננים, אחרי זה מבצעים את זה.

קארין אלהרר: כמה זמן לוקח תכנון?

עיסאווי פריג': 10 שנים כבר.

קארין אלהרר: רגע.

קארין אלהרר: כמה זמן לוקח תכנון?

קארין אלהרר: תראה, אני גם רוצה להוסיף את הנתון הבא: המסוכנות של הכביש לא נולדה אתמול בבוקר וגם לא היום.

קארין אלהרר: זה משהו שקיים כבר די הרבה זמן, ולכן אני שואלת איך קורה שרק עכשיו זה יצא לתכנון למשל ואיך קורה שאנחנו יודעים על המסוכנות הבולטת ועדיין אנחנו נחים בצד ואומרים – זה יטופל עוד שנתיים, כשאנחנו מכירים את המספרים של הנפגעים בעניין וההרוגים.

<קובי בליטשטיין: אז כמו שגברתי יודעת, אנחנו מטפלים בכל הכבישים וכמות הכבישים האדומים הולכת ויורדת.

<קובי בליטשטיין: אנחנו טיפלנו בכבישים אדומים לא פחות ואולי פשוט אין להם פה לובי, אבל כביש 38 שמטופל בימים אלה וכביש 31 שטופל וכביש 71 שאנחנו מתחילים גם תכנון.

<קובי בליטשטיין: להגיד למה הכביש הזה לא טופל – הוא טופל כמו כל יתר הכבישים ש - - -

קארין אלהרר: אני אגיד לך למה אני אומרת את הדברים האלה.

קארין אלהרר: בדיון שהתקיים כאן בוועדה, בנוגע לבטיחות סביב בסיסי צה"ל, היה דיון, תוך שלושה חודשים התקיים דיון מעקב בנוכחות שר התחבורה, בא, הראה לנו כבר דברים שתוקנו.

<קובי בליטשטיין: גם פה בכביש הזה אני יכול להראות לך דברים שתוקנו.

<קובי בליטשטיין: אני יכול לשבת איתך על הכביש ולהראות לך את אותם דברים שכבר תוקנו.

<קובי בליטשטיין: זה לא כביש ש - - -

קארין אלהרר: לא, לא, לא, אדוני, אני מדברת על ליקויים שהוצגו דיון ראשון ושלושה חודשים לאחר מכן כבר היו דברים שתוקנו.

קארין אלהרר: עכשיו תראה, שנתיים זה המון זמן.

קארין אלהרר: זה המון זמן שאנחנו יכולים לאבד חיי אדם, שהם יקרים לכולם, גם למשרד התחבורה.

קארין אלהרר: אז א' אני שואלת האם באמת שנתיים זה המועד הראשון שאפשר לבצע; והדבר השני, אתה טרם נתת תשובה, שאני יכולה לקבל אותה, לעניין הקריטריונים שבבדיקה הכלכלית.

<קובי בליטשטיין: אז א' את הנושא של הקריטריונים אני אעביר לך בנפרד, בצורה מסודרת, את כל הקריטריונים של הבדיקה הכלכלית ויש לזה תורה שלמה.

<קובי בליטשטיין: לגבי הנושא של הטיפול בכביש, אני אמרתי עד שנתיים.

<קובי בליטשטיין: זה לא שאנחנו עכשיו מחכים וסופרים שנתיים ואז מתחילים לעבוד.

<קובי בליטשטיין: אנחנו כרגע נמצאים בהליך - - -

קארין אלהרר: אני מאד מקווה.

<קובי בליטשטיין: אז אני אומר עוד פעם, אנחנו נמצאים בהליך בכביש 66, שכבר שלושה קטעים די גדולים הופרדו בהפרדה קשיחה תוך כדי עבודה.

<קובי בליטשטיין: אנחנו כרגע נמצאים בתכנון של קטעים נוספים.

<קובי בליטשטיין: אנחנו כרגע נמצאים בתכנון של הסדרת חלק מהצמתים שם.

<קובי בליטשטיין: אז הדברים האלה נעשים במקביל לזה שאנחנו יושבים פה, ועוד מתקופה קודמת התחיל להתבצע תכנון שהיום אנחנו מתחילים ליישם את התוצאות שלו.

<קובי בליטשטיין: אם את שואלת מתי אנחנו אמורים לסיים את כל הדבר הזה, זאת אומרת מתי הקילומטר האחרון, אני מניח שבתקופה של עד שנתיים אנחנו נסיים את כל הבעיות הבטיחותיות ואת כל הבעיות של מוקדי הסיכון, לטפל בהם עד - - -

קארין אלהרר: אני מניחה שיש לכם לוח זמנים מאד מפורט אם כל מקטע כביש – מתי יתחילו, מתי יסיימו, נכון?

<קובי בליטשטיין: כן.

קארין אלהרר: אז אני מבקשת לשלוח אותו לוועדה בתוך שבוע.

<קובי בליטשטיין: מאה אחוז.

קארין אלהרר: לפני שאני אשאל שאלות לגבי תכנית החומש, אני אבקש מראש מועצת מגידו, מר חולבסקי, אם תוכל להסביר לנו יותר.

קארין אלהרר: נראה לי שיש פה - - -

<איציק חולבסקי: כן.

<איציק חולבסקי: אני אסביר וגם אתייחס.

<איציק חולבסקי: תודה, חברת הכנסת קארין אלהרר, יושבת ראש הוועדה, שזימנת את הדיון החשוב הזה ותודה לחברי הכנסת יוזמי הדיון – עיסוואי פריג', איציק שמולי, אייל בן ראובן ואיתן ברושי, שהלך, אילת נחמיאס-ורבין שיש לה התחייבות אחרת.

<איציק חולבסקי: תודה לחברי הכנסת אורן חזן, יעקב מרגי שהיה פה ושלי יחימוביץ כמובן, שויתרו על ישיבות אחרות ובאו לתמוך במאבק הכל כך חשוב.

<איציק חולבסקי: אני אומר לנציג משרד התחבורה, זה לא עניין של לובי של הכביש.

<איציק חולבסקי: הכביש זה מקופח בצורה לא סבירה ואי אפשר לנקוב בשם של כביש אחר – 71.

<איציק חולבסקי: תכנית החומש אמורה לטפל בהרבה כבישים וכביש 66 חייב להיכנס לתוכו.

<איציק חולבסקי: הוא חייב להיכנס בהפרדה קשיחה וכל הדיון שהתפתח פה מתי יהיה עוד מעקה בטון, זה פלסטר, זה לא הפתרון, חברת הכנסת קארין אלהרר.

<איציק חולבסקי: ההפרדה הזאת יצרה תאונות לא חזיתיות, אבל יצרה תאונות - אני אתן דוגמא בהמשך - וזה מפגע, כמו שחבר הכנסת נחמן שי אמר, ברגע שיש שם תאונה אז זה אירוע קשה מאד גם לפינוי, גם לחילוץ וגם לפקקים של שעות.

<איציק חולבסקי: אנחנו מדברים על כביש דמים שהיה צריך להיכנס לפני הרבה שנים, ובחוברת שיש לכם יש את כל התכתובות.

<איציק חולבסקי: זו כבר סאגה של עשרות שנים.

<איציק חולבסקי: כל פעם מספרים סיפור אחר.

<איציק חולבסקי: פעם מספרים שהנפח ירד ופעם מספרים שאין מספיק תאונות והסיפורים האלה לא מחזיקים מים.

<איציק חולבסקי: בעשור האחרון קרוב ל-40 הרוגים.

<איציק חולבסקי: אני אומר לנציג משרד התחבורה - בחשבון הכלכלי שלך, קרוב ל-40 הרוגים בעשור וחמישה הרוגים בשנת 2015.

<איציק חולבסקי: אין לזה ערך, כמו שאמר חבר הכנסת פריג' - וקרוב ל-1,000 פצועים - זה מאזן של מבצע צבאי, זה לא מאזן של כביש שהוא צריך להיות עורק חיים לכל אורך העמק מצומת התשבי ועד צומת מגידו.

<איציק חולבסקי: הכביש הזה הוא רולטה רוסית והוא מונע פיתוח של היישובים לאורכו.

<איציק חולבסקי: יש יישובים שצריכים להתפתח ובתוואי החדש, שנתיבי ישראל מתכננים, יש בו כמה קטעים שהכביש זז ומאפשר ליישובים להקים שכונות ולתעשייה להתפתח.

<איציק חולבסקי: יש שם תעשייה, מפעל שמוכר 2 מיליארד שקלים בשנה.

<איציק חולבסקי: הוא חנוק וזה לא הסיבה העיקרית.

<איציק חולבסקי: אנחנו לא באים מהסיבה הזאת, אבל זה תוצר לוואי והכביש כמו שהוא מונע פיתוח של כל היישובים.

עיסאווי פריג': יצחק, אולי תתייחס לנותנים שמשרד התחבורה הזכיר?

<איציק חולבסקי: מיד.

<איציק חולבסקי: אין יישוב במועצה ובאזור שלא ספג נפגעים בכביש.

<איציק חולבסקי: אני אתן לך, גברתי, חברת הכנסת אלהרר, רק שלוש דוגמאות קצרות.

<איציק חולבסקי: לפני 42 שנה, בסוף שנת 1974, חייל שריון בן כיתה שלי, ארן אברמוביץ, בגיל 19 נפגע קשה, איבד את מאור עיניו.

<איציק חולבסקי: אנחנו מדברים על סוף שנת 1974.

<איציק חולבסקי: בשנת 1975 תושב מדרך עוז, חביב טביב, איבד בכביש את בנו הבכור בן ה-8.

<איציק חולבסקי: לפני חצי שנה, אותו חביב טביב, 20-25 מטרים מהמקום שהבן נהרג בשנת 1975, קרתה לו תאונת דרכים כשהוא בא לפנות לתוך מדרך עוז, כתוצאה ממה?

<איציק חולבסקי: כתוצאה מחוסר שדה ראייה או הפרעה לשדה ראייה כתוצאה ממחסום הבטון, הפלסטר, מה שמשרד התחבורה אומר הפתרון שיהיה, וזה הפתרון שמשרד התחבורה יצר תאונה שחיים טביב נפצע בה, ולמזלנו הרב ולמזלו, נפצע לא קשה.

<איציק חולבסקי: בפברואר שנת 2005, משפחה שלמה מהזורע – דודי מנחם ואשתו אדי, בת יחידה להוריה וביתם עומר בת 3 חודשים נספו בתאונה מחרידה.

<איציק חולבסקי: משפחה שלמה הלכה.

<איציק חולבסקי: יש לנו סיכום, גברתי, יושבת ראש הוועדה ונציג משרד התחבורה, לידיעתך, יש לי סיכום כתוב עם מנכ"ל נתיבי ישראל, ויושב פה נציג נתיבי ישראל.

<איציק חולבסקי: אני חושב שהוא היה בישיבה.

<איציק חולבסקי: סיכום כתוב שהקטע שאיתן ברושי דיבר עליו, שהוא 2.5 מתוך ה-18, הקטע הזה יתוכנן ויושלם תכנון עד סוף שנת 2017.

<איציק חולבסקי: כל שאר הכביש הוא במעמד סטטוטורי, מוכן לתכנון ולביצוע, והסיכום של ניסים פרץ, מנכ"ל נתיבי ישראל אומר – אני הולך להמליץ לשר התחבורה להכניס את הכביש לתכנית החומש.

<איציק חולבסקי: לכן אני לא מבין את האמירות האלה של משרד התחבורה ושל הגורמים האחרים.

<איציק חולבסקי: הכביש הזה חייב להיות בתכנית החומש ואני מציע, גברתי - - -

עיסאווי פריג': הוא אמר אין לי צורך, שה-800 מיליון שקלים יפתרו את הבעיה ואין צורך בתכנית החומש.

קארין אלהרר: לא, הוא פותר רק באמצע.

<קובי בליטשטיין: הוא לא את זה.

<קובי בליטשטיין: אני לא יודע מי זה הוא אמר, אבל - - -

עיסאווי פריג': אתה.

עיסאווי פריג': אתה לא אמרת 800 מיליון, את זה לא צריך להכניס בתכנית החומש כי התקציבים הקיימים יפתרו את הבעיה תוך שנתיים?

<קובי בליטשטיין: אני אמרתי את הבעיה הבטיחותית, אני לא אמרתי את הבעיה התנועתית.

<קובי בליטשטיין: זה לא תחליף ל - - -

עיסאווי פריג': לא צריך 800 מיליון בשביל בטיחותית.

עיסאווי פריג': תשים מחסומים בכביש ותיסע לאט לאט, פתרת את הבעיה הבטיחותית.

עיסאווי פריג': לא צריך.

<איציק חולבסקי: אני רוצה שמהנדס המועצה, ברוך שמיר, יפרט יותר, אבל צריך להבין, הכביש הזה יש בו היום בעיה קריטית חוץ מהתאונות, גם של כניסות.

<איציק חולבסקי: כל יציאה מיישוב, במיוחד שמאל, אבל גם ימינה, זה רולטה רוסית, זה סיפור מהסרטים, זו בעיה קשה מאד.

<איציק חולבסקי: אין מעברים לחקלאים מהיישובים, שרובם הם ממערב לכביש, לשטחים בעמק יזרעאל שהם ממזרח לכביש.

<איציק חולבסקי: בעיה גדולה מאד.

<איציק חולבסקי: אני מציע גברתי, שבין היתר בסיכום הישיבה ייאמר שתהיה ישיבת מעקב עוד מספר חודשים, לוודא שמשרד התחבורה יכניס את הכביש לתכנית החומש.

עיסאווי פריג': מתי הדד-ליין?

קארין אלהרר: רגע, רגע.

<איציק חולבסקי: את זה משרד התחבורה צריך להגיד.

קארין אלהרר: רק שנייה.

קארין אלהרר: יש לי שאלה למשרד התחבורה.

קארין אלהרר: מה אתם מכניסים לתכנית החומש?

קארין אלהרר: מה הדברים שנכנסים?

<קובי בליטשטיין: יש דיון על כל הכבישים במדינת ישראל, כאשר כל הכבישים נבחנים בכל מיני היבטים.

<קובי בליטשטיין: קודם כל האם יש זמינות להכניס אותם, האם הם בכלל בשלב של סטטוטוריקה, לא סטטוטוריקה וכו', על מנת שבכלל ניתן יהיה להכניס אותם לחומש, כי את לא תכניסי לחומש כבישים שלא ניתן לבצע אותם בחומש.

<קובי בליטשטיין: ויש את כל ה - - -

קארין אלהרר: כל מה שזמין נכנס לחומש?

<קובי בליטשטיין: לא, מה פתאום?

<קובי בליטשטיין: יש שיקולים שאנחנו עכשיו לוקחים את כל הכבישים שזמינים או שיכולים להיות זמינים במהלך החודש, בוחנים כביש-כביש על פי קריטריונים.

<קובי בליטשטיין: יושבת ועדה שלמה שיושבת בנושא הזה.

<קובי בליטשטיין: אנחנו יושבים אחרי זה, אחרי שאנחנו מגבשים איזו שהיא המלצה פנימית או יושבים בדיונים עם האוצר, על מנת לוודא שאכן באמת ניתן להכניס את כל הכבישים שאנחנו רוצים לתוך תכנית החומש, ואז מתגבשת תכנית החומש.

קארין אלהרר: אני רוצה לתת לך את תמונת המצב כמו שאני רואה אותה.

קארין אלהרר: יש פה גם בעיה בטיחותית מאד מאד לא פשוטה, והייתי אומרת קשה מאד ויש פה גם בעיה של תחבורה, תחבורתית.

קארין אלהרר: זה עורק, שאמר חבר הכנסת בן ראובן, ככל הנראה תתפתח הנסיעה בו יותר ממה שהיה בעבר.

קארין אלהרר: לי זה נשמע קלאסי לתכנית החומש.

קארין אלהרר: למה זה לא נכנס?

<קובי בליטשטיין: אז קודם כל יש פרמטרים נוספים שצריכים להתייחס אליהם.

קארין אלהרר: כמו מה?

<קובי בליטשטיין: כמו לדוגמא: אנחנו שם כרגע מפתחים את כביש 6, קטעים 3 ו-7, שאנחנו, לפחות על פי התכנון שלנו, חלק מהתנועה תעבור לכביש הזה ולא תיכנס לתוך כביש 66.

<קובי בליטשטיין: אנחנו מפתחים במקביל ומפעילים כבר את רכבת העמק.

<קובי בליטשטיין: התייחס חבר הכנסת לנושא של המטענים ולתנועת המטענים בין נמל חיפה לכיוון ירדן.

<קובי בליטשטיין: אנחנו מפעילים את רכבת העמק כבר באוקטובר - - -

קארין אלהרר: לא הבנתי.

קארין אלהרר: אתם מתכוונים לסגור את הכביש הזה?

<קובי בליטשטיין: מה פתאום?

קארין אלהרר: נו, אז אם - - -

<קובי בליטשטיין: הכביש הזה יישאר ואנחנו נעשה את הכביש הזה - - -

קארין אלהרר: רק שנייה, אדוני הכביש הזה קיים, אתה אומר שאתם לא מתכוונים לסגור אותו - - -

<קובי בליטשטיין: נכון.

<קובי בליטשטיין: אנחנו - - -

קארין אלהרר: שזה אומר שכל נהג בישראל יכול להחליט שהוא נוסע עליו.

<קובי בליטשטיין: נכון.

קארין אלהרר: אז אני לא מבינה.

קארין אלהרר: אתה משאיר כביש, שאתה מבין שיש בו גם בעיה בטיחותית וגם בעיה תחבורתית, ואתה לא מכניס את זה לתכנית החומש.

קארין אלהרר: למה?

<קובי בליטשטיין: אז התשובה היא לא.

<קובי בליטשטיין: אנחנו מטפלים בכביש הזה בכל הסוגיות הבטיחותיות שלו, ללא שום קשר לתכנית החומש במסגרת כל מה שקשור אצלנו לנושא של מוקדי סיכון.

<קובי בליטשטיין: אנחנו מטפלים בכביש הזה על מנת שיהיה בטיחותי ואת זה אנחנו כן עושים.

<קובי בליטשטיין: אנחנו מטפלים בנושאים נוספים שהעלה פה ראש המועצה, לדוגמא הנושא של הפניות שמאלה.

<קובי בליטשטיין: אנחנו עכשיו נכנסים לתכנית מערכתית על כל היישובים שנמצאים בפניות שמאלה.

<קובי בליטשטיין: מוזר לי שאנחנו כל היום מתמקדים אך ורק בכביש הזה.

<קובי בליטשטיין: זאת אומרת יש הרבה יישובים חקלאיים, לאורך הרבה כבישים מסוכנים - - -

קארין אלהרר: אני לא יודעת למה זה מוזר לך אחרי כל כך הרבה הרוגים.

<איציק חולבסקי: זה הדיון היום.

<קובי בליטשטיין: בסדר, אז אני אומר - - -

קארין אלהרר: אני לא מבינה את המוזרות בעניין.

<קובי בליטשטיין: את שואלת אותי לגבי הנושא.

<קובי בליטשטיין: ראש המועצה לדוגמא העלה פה את הסוגיה של הפניות שמאלה.

<קובי בליטשטיין: אנחנו מטפלים בנושא של הפניות שמאלה עכשיו בפעולה רוחבית-מערכתית, על מנת לטפל בכל הפניות שמאלה של כל אותם יישובים חקלאיים שמתחברים.

אורן אסף חזן: אפשר לשמוע פרקטיקה מה אתם מתכננים לעשות?

אורן אסף חזן: לא אנחנו, אתם - - -

<קובי בליטשטיין: אז אני הסברתי מקודם באופן פרקטי מה אנחנו מתכננים לעשות מבחינה בטיחותית בכביש הזה.

<קובי בליטשטיין: פרטתי את זה.

עיסאווי פריג': אפשר להתייחס?

קארין אלהרר: רק שנייה, נציג האוצר, שם ותפקיד.

עיסאווי פריג': יש להם עודפים.

קארין אלהרר: רגע, עיסוואי.

<אלי מורגנשטרן: אלי מורגנשטרן, נציג אגף התקציבים במשרד האוצר.

קארין אלהרר: מתי בפעם האחרונה הוצגה לכם דרישה תקציבית בנוגע לכביש הזה?

<אלי מורגנשטרן: אני לא יודע לענות על השאלה מתי הוגשה בקשה תקציבית.

<אלי מורגנשטרן: אני בתפקידי מספר חודשים, אז קשה לי לענות מהזיכרון.

<אלי מורגנשטרן: אני אוכל לבדוק את זה.

קארין אלהרר: והתכוננת לדיון הזה, אני מניחה.

<אלי מורגנשטרן: התכוננתי לדיון.

<אלי מורגנשטרן: מה שראיתי לגבי הכביש הזה הוא שיש שני מקטעים, מקטע אחד שכבר בוצע בשנת 2015.

<אלי מורגנשטרן: מקטע נוסף שכבר היה בתכנון במשך תקופה ארוכה ובעקבות בג"ץ של התושבים לא בוצע עדיין.

<אלי מורגנשטרן: עכשיו הגיעו להסדר עם התושבים והוא הולך לצאת לדרך.

קארין אלהרר: ואין דרישות תקציביות נוספות?

<אלי מורגנשטרן: אין דרישות תקציביות אצלנו שלא אושרו.

<אלי מורגנשטרן: יש דיון לגבי צומת נוסף ליד אזור התעשייה, איך הוא נקרא?

<אלי מורגנשטרן: יש את הרשימה אצלכם, שעכשיו גם נמצא כמוקד סיכון.

קארין אלהרר: תקשיב, זה ממש לא רציני להגיע ככה לדיון של הוועדה, אני חייבת לומר לך.

<אלי מורגנשטרן: ניסיתי לאסוף את המקסימום מידע.

שלי יחימוביץ': היו דברים לפני שנכנסת לתפקיד.

שלי יחימוביץ': העולם לא מתחיל מהתחלה ביום שנכנסת לתפקיד.

קארין אלהרר: לא, עם כל הכבוד.

<אלי מורגנשטרן: לא, אני רוצה אולי לחדד שוב.

<אלי מורגנשטרן: על השאלה לגבי מתי הגיעה פניה תקציבית, אין לי תשובה בשלוף.

<אלי מורגנשטרן: אני פשוט לא מכיר את הנתון הזה, כי זה לא היה בתקופה שלי.

קארין אלהרר: אז אני מבקשת שבמהלך הדיון תצא החוצה, תעשה טלפון למי שצריך ותברר מתי הייתה דרישה תקציבית בפעם האחרונה בנוגע לכביש 66.

<אלי מורגנשטרן: אני מקבל.

<אלי מורגנשטרן: אני רק אחדד, אני חושב שהתשובה שאני עונה תענה גם על השאלה הזו, אם לא אני אשמח לבדוק.

<אלי מורגנשטרן: יש מנגנון של טיפול במוקדי סיכון.

<אלי מורגנשטרן: יש תכנית עבודה שנתית שמטפלת בכל מוקדי הסיכון בכבישים ברחבי הארץ.

<אלי מורגנשטרן: המנגנון הזה כולל בדיקה של כל הכבישים שבהם היה מספר תאונות גבוה על פי נתוני הלמ"ס ועל פי נתונים שנתיבי ישראל אוספים.

<אלי מורגנשטרן: הנתונים האלה עוברים דרך ועדה שבודקת איפה הכי דחוף להשקיע בשלב זה, בתכנית העבודה של השנה הזו, איפה המקום שהשקל הנוסף יחסוך הכי הרבה נפגעים.

<אלי מורגנשטרן: במסגרת הזו הכביש הזה נקבע ככביש אדום או בהגדרות השונות שלו, ואכן תוקצב במסגרת מוקדי סיכון וטופל.

<אלי מורגנשטרן: הקטע הראשון שלו טופל בשנת 2015.

<אלי מורגנשטרן: הקטע השני כבר היה מוכן לטיפול ובעקבות בג"ץ – זה מה שנאמר לי – התעכב ועכשיו, בשבועות הקרובים הוא הולך לצאת לדרך.

<אלי מורגנשטרן: קטע שלישי, שזה הצומת של אזור התעשייה יותם, עבר גם בוועדה.

<אלי מורגנשטרן: עדיין אי פרוגראמה - - -

<איציק חולבסקי: לא, אין דבר כזה.

<קריאה: זה לא על כביש 66, זה על כביש אחר.

<אלי מורגנשטרן: אזור התעשייה יותם.

<קריאה: בג"ץ, לא בג"ץ.

<איציק חולבסקי: לא, אין אזור תעשייה.

עיסאווי פריג': עשית שיעורי בית לא נכונים.

<אלי מורגנשטרן: שנייה אחת.

<אלי מורגנשטרן: בתוך כביש 66 יש צומת אזור תעשיות יותם.

<אלי מורגנשטרן: יותם, או אני לא יודע איך קוראים לו.

<אלי מורגנשטרן: זה הדו"ח, אני חושב שזה של הלמ"ס.

נחמן שי: אני רוצה לשבור את הראש לפעמים כשאני רואה את הדברים האלה.

<אלי מורגנשטרן: ברשימה הזו, זה האזור הנוסף שעדיין לא טופל במסגרת מוקדי סיכון.

<אלי מורגנשטרן: עדיין לא יצאה תכנית, אבל נמצא בדיון ועכשיו עושים לו פרוגראמה ובודקים את העלויות שלו.

<אלי מורגנשטרן: זה הקטע שבו, כפי שהזכיר קובי קודם, לא היו הרוגים ולא היו נפגעים קשה, אבל היו הרבה נפגעים קל.

<אלי מורגנשטרן: בודקים את הדרך הנכונה לטיפול ומה העלויות שלהן.

<אלי מורגנשטרן: זאת אומרת אין פה עיכוב תקציבי מבחינת טיפול בשאלות הבטיחות של הכביש הזה.

עיסאווי פריג': אין עיכוב תקציבי.

איל בן ראובן: אני רוצה להתייחס רגע.

קארין אלהרר: אני לא יודעת.

קארין אלהרר: או שאתם לא מדברים ביניכם באותה שפה או שאתם לא מחוברים למה שקורה בכביש.

קארין אלהרר: מישהו פחות הבין את המטריה, אני חייבת להגיד לכם.

קארין אלהרר: כי מצד אחד החיים נפלאים.

קארין אלהרר: באמת, נפלא.

קארין אלהרר: הכל מטופל, אין בעיה, יש תקציב.

קארין אלהרר: הכל בסדר ומצד שני מתים אנשים.

קארין אלהרר: לא הבנתי איפה הכשל.

נחמן שי: הוא משבש קצת.

קארין אלהרר: עיסוואי.

עיסאווי פריג': אני רק אגיד לך בכמה נקודות איך אני מתרשם מגברתי.

עיסאווי פריג': זאת לא פעם ראשונה שאני יוצא עם תחושת של מריחה של הפקידות שעומדת מולנו, שבאה כל פעם.

עיסאווי פריג': אתם דוקטורנטים באיך למרוח את חברי הכנסת.

עיסאווי פריג': בעוד שנתיים חברי הכנסת יתחלפו ונחזור על הסיפור.

עיסאווי פריג': נכניס לו עיגולי פינות.

עיסאווי פריג': זה לא מוסיף לכם, אבל אנחנו מבינים את זה מצוין.

עיסאווי פריג': אני, שלמדתי את הסוגיה הזו, אתה מדבר על כיוון, וסליחה שאני לא זוכר את התואר - - -

<קובי בליטשטיין: קובי.

עיסאווי פריג': קובי, מה התואר שלך?

עיסאווי פריג': התפקיד?

<קובי בליטשטיין: אני ממלא מקום של סמנכ"ל תשתיות.

עיסאווי פריג': כן, ממלא.

עיסאווי פריג': אהלן קובי.

עיסאווי פריג': אז אני רוכש לך כבוד כאדם, אבל איך שהצגת את הדברים, ידידי, אתה לא משכנע, אתה נשמע מסובב אותנו.

עיסאווי פריג': נגיד להם כמה תשובות, ממילא הם לא חיים את המספרים ולא חיים את ההיסטוריה.

עיסאווי פריג': האיש של האוצר נמצא בעולם אחר.

עיסאווי פריג': חברים, הדרך הזו לא נותנת לנו את הכוח להתייחס אליכם ברצינות.

עיסאווי פריג': אתם לא עושים מאיתנו צחוק.

עיסאווי פריג': אתם עושים מעצמכם צחוק.

עיסאווי פריג': תשמע ממני.

עיסאווי פריג': אתם עושים מעצמכם צחוק.

עיסאווי פריג': הסוגיה הבטיחותית שאתה חוזר שוב ושוב.

עיסאווי פריג': מזכיר לי לפני 12 שנים כששר התחבורה פתח את גשר מוצא והכריז סוף לסיבוב המוות.

עיסאווי פריג': ואכן, מאז לא מתו אנשים והתנועה רצה.

עיסאווי פריג': ואתה עכשיו מזכיר לי את סוגית הבטיחות.

עיסאווי פריג': סוגית הבטיחות?

עיסאווי פריג': אני אפתור את זה תוך שנתיים.

עיסאווי פריג': אני אשים מעקה מפריד והיא תיפתר.

עיסאווי פריג': לא צריך גם מעקה.

עיסאווי פריג': לא צריך שקל אחד.

עיסאווי פריג': שים חסמים בכביש, איך זה נקרא אלה שקופצים עליהם?

<קריאה: באמפרים.

<קריאה: גדודיות.

עיסאווי פריג': באמפרים.

עיסאווי פריג': שים את זה ועולה לך כמה - - -

<קריאה: פסי האטה.

עיסאווי פריג': פסי האטה, יפה.

עיסאווי פריג': מה אתם מסבכים אותי?

עיסאווי פריג': שים אותם, יעלו לך כמה אלפי שקלים ואין לך בעיית בטיחות.

עיסאווי פריג': אתה רואה?

עיסאווי פריג': לא צריך כסף.

עיסאווי פריג': אדוני, אני מבקש מכם, תהיו רציניים, שנתייחס אליכם ברצינות.

עיסאווי פריג': הכביש הזה, אם לא ייכנס לתכנית החומש, ימשיך לדשדש.

עיסאווי פריג': ואני אגיד דבר שלא ימצא חן בעיני החברים.

עיסאווי פריג': תוצאות הבחירות של האזור הן הסיבה – צר לי מאד – שזה לא נמצא בסדר העדיפות.

שלי יחימוביץ': זה נכון.

נחמן שי: אני לא מאמין - - -

אורן אסף חזן: אני לא מקבל את מה שאתה אומר.

נחמן שי: אבל אורן, יש לו - - -

עיסאווי פריג': כשאני עכשיו עיינתי, ביקשתי מהחברים - - -

אורן אסף חזן: אני מכיר נתונים אחרים.

עיסאווי פריג': ביקשתי מהחברים שישלחו לי את נתוני הבחירות של היישובים מסביב.

עיסאווי פריג': כשראיתי מהמרכז שמאלה איפה הדברים עומדים, אמרתי זה כל הסיפור של הכביש.

נחמן שי: אורן חזן חושב אחרת.

קארין אלהרר: זה מאד מצער.

קארין אלהרר: חבר הכנסת בן ראובן.

איל בן ראובן: תראו, אני פונה פה למשרד התחבורה.

איל בן ראובן: אני חושב שהחלוקה הזאת של בטיחותי ותנועתי – ואני לא איש מקצוע בתחבורה, אבל אני כן איש מקצוע במערכות אחרות.

איל בן ראובן: הדרך שבה אתה דיברת על הפתרון הבטיחותי, מזכירה לי, הוא זה דה-ז'ה וו במידה מסוימת – אין לי ספק בכלל – לחולבסקי ולאנשים שגרים פה, את אותה מערכת של 10 שנים שמתרחשת סביב הכביש הזה.

איל בן ראובן: כלומר פותרים, נותנים עוד כסף, פותרים נקודה.

איל בן ראובן: נותנים עוד כסף, פותרים עוד נקודה.

איל בן ראובן: עוזרים, אבל לא פותרים את הבעיה.

איל בן ראובן: אני חי עם העניין הזה של הפניות שמאלה.

איל בן ראובן: רבותי, הסיפור הזה של קו הפרדה שלא נותן פתרון מערכתי לכל סוגית היציאה מהכבישים, למול תנועה שתלך ותגבר בכביש הזה, אין ספק, לא אמרתי קודם, על תרבות הנהיגה שגם אותה אתם לוקחים בחשבון ואני יודע, באזור הזה.

איל בן ראובן: יש שם כל מיני גורמים כאלה ואחרים שתרבות הנהיגה שם היא לא בדיוק הדבר של הזהירות וכו', בעיקר בשעות הבוקר, אני מניח, ובשעות אחר הצהריים, כשאנשים יוצאים וצריכים להיכנס לבתי הספר וכל הדברים האלה.

איל בן ראובן: קו הפרדה, אני מניח שאתה תסכים איתי בזה, הוא לא פתרון לכלל בעיות הבטיחות של הכביש הזה.

איל בן ראובן: הוא לא הפתרון.

איל בן ראובן: הפתרון הוא פתרון אחר, הוא פתרון מערכתי גדול.

איל בן ראובן: יותר מזה, אני חושש, אני חושב שמה שמעלים לנו פה, שישימו עכשיו עוד פאג' על העניין הזה, הוא במידה מסוימת יגרום לכך שהוא ירחיק את הפתרון המערכתי לעניין.

איל בן ראובן: ולכן אני חושב שאתם עושים פה טעות, ומותר להסתכל על זה.

איל בן ראובן: אני מציע לוועדה ואני מבקש ממשרד התחבורה, אנא מכם, אני מניח שבמערכות כאלה גדולה של כל כך הרבה משאבים שאתם משאירים – אני מניח – אני מקווה – שאתם משאירים גם איזה שהם שפילים לקבלת החלטות.

איל בן ראובן: זאת אומרת שאם עשינו איזו שהיא מחשבה ועכשיו אנחנו צריכים לתקן משהו, אז יש בידינו את האפשרות לעשות את זה.

איל בן ראובן: שזה לא חסום כרגע בעניין הזה.

איל בן ראובן: אני הייתי מאד מבקש, ואני מבקש בשם הוועדה, שאתם - - -

קארין אלהרר: אייל, אתה הוועדה.

איל בן ראובן: אני יודע.

איל בן ראובן: לנוכח האמירות פה ולנוכח הדיון פה, שהוא דיון שלדעתי אין פה שאלות, אין פה איזה חילוקי דעות בזה שהכביש הזה הוא כביש מסוכן והסוגיה הבטיחותית של קו ההפרדה הזה – סיפר לכם פה חולבסקי – הוא כבר גרם לתאונה אחת.

<איציק חולבסקי: לפחות.

<איציק חולבסקי: הרבה.

איל בן ראובן: הוא עוד משהו כזה, נותן איזה שהוא פתרון ואתם משקיעים המון כסף בזה, בפתרון הזה.

איל בן ראובן: אני אומר לכם, יש לי הרגשה, עוד פעם, אתה מומחה יותר גדול ממני בבטיחות, יש לי הרגשה שיש פה איזה משהו שלא הסתכלו עליו, על כלל התמונה הכוללת.

איל בן ראובן: אני הייתי מאד מבקש שתעשו עוד פעם הסתכלות על הנושא הזה, על דיון עם האוצר, ששמענו פה ואני לא רוצה להתייחס כרגע לזה.

איל בן ראובן: שיהיה דיון ובתוך זמן קצר נעשה פה דיון ותחזרו אלינו עם תשובות שנדע מה הפתרון לכביש הזה – גם הבטיחותי, גם התנועתי.

איל בן ראובן: אנחנו כמובן דורשים, מבקשים שזה ייכנס.

איל בן ראובן: אם אתם חושבים שזה, אז תביאו לנו, שנבין, שנראה שיש לזה פתרון.

איל בן ראובן: התמונה שמצוירת כרגע היא לא תמונה של פתרון, היא תמונה של פלסטר, שאנחנו נשב פה בעוד שנתיים או בעוד שלוש ונקרא לעצמנו עוד פעם, עם עוד משפחה שהוא יביא לנו שהלכה שם.

איל בן ראובן: זה מיותר ואני חושב שזה לא פתרון.

איל בן ראובן: אני חושב שצריך להסתכל על זה קצת יותר מערכתית.

קארין אלהרר: תודה.

<איציק חולבסקי: חברת הכנסת אלהרר, אני גם רוצה להגיד לחבר הכנסת נחמן שי תודה על ההשתתפות והעזרה.

<איציק חולבסקי: יש כאן מהנדס המועצה ויש תושבים.

קארין אלהרר: כן, כן, אני רוצה לשמוע את מר שמיר.

אורן אסף חזן: אפשר לשאול שאלה קטנה אחת?

קארין אלהרר: בבקשה.

אורן אסף חזן: יכול להיות שזה נאמר בתחילת הדיון, אני מתנצל על העיכוב.

אורן אסף חזן: תשתיות.

אורן אסף חזן: ביחס לכבישים אחרים, איפה עומד הכביש הזה מבחינת תאונות דרכים?

קארין אלהרר: זו שאלה שנשאלה.

אורן אסף חזן: אני בטוח שהתייחסו.

איל בן ראובן: אורן, אמרנו את זה כבר.

איל בן ראובן: כל הנתונים פה.

נחמן שי: מפה שחורה יש לך שם.

<קובי בליטשטיין: אז אני אומר, בתחום הבטיחות הכביש הזה נמצא מאד מאד גבוה ולכן הוא מקבל תעדוף בכל מה שקשור בטיפול במוקדי סיכון.

אורן אסף חזן: איפה הוא עומד בטבלה ביחס לכבישים אחרים?

אורן אסף חזן: הכי בעייתי?

אורן אסף חזן: הכי פחות בעייתי?

אורן אסף חזן: באמצע?

<קובי בליטשטיין: הוא לא הכי בעייתי.

<קובי בליטשטיין: הכביש הכי אדום מבחינתנו היום זה כביש 71, אבל אני לא יכול כרגע להגיד לך את המדרג שלו.

<קובי בליטשטיין: אני יכול לבדוק את זה ולתת לך תשובה, אבל הוא במקום די גבוה.

קארין אלהרר: איך מגיעים לדיון בוועדה, באמת אני שואלת.

קארין אלהרר: זה לא נושא רחב.

קארין אלהרר: זה לא משהו, דו"ח שמצאנו איזה משפט.

<קובי בליטשטיין: קארין, במקום - - -

קארין אלהרר: זה מהות הדיון, כביש אחד.

קארין אלהרר: איך מגיעים לדיון – לא האוצר, לא תחבורה – לא מגיעים עם נתונים.

עיסאווי פריג': זה היחס שלהם - - -

<קובי בליטשטיין: אני חושב שהגעתי עם הנתונים שצריך לדיון הזה.

<קובי בליטשטיין: אני אומר עוד פעם - - -

קארין אלהרר: לא.

קארין אלהרר: המינימום של זה לדעת - - -

<קובי בליטשטיין: האם זה משנה האם הוא מקום - - -

קארין אלהרר: סליחה, סלח לי.

קארין אלהרר: המינימום זה לדעת איך הכביש הזה ביחס לכבישים אחרים.

<קובי בליטשטיין: אז אני אמרתי, הכביש הזה נמצא במקום בטיחותי, בתעדוף גבוה.

<קובי בליטשטיין: מה לא ברור במה שאני אומר?

קארין אלהרר: לא, זה לא מה שאמרת.

אורן אסף חזן: לא, זו לא הייתה השאלה שלי.

<קובי בליטשטיין: זה מה שאמרתי.

נחמן שי: הוא בתעדוף לשיפורים, לשיפוצים, הוא לא בתעדוף לשינוי מן היסוד, זה מה שאתה אומר.

<קובי בליטשטיין: נכון.

נחמן שי: אתה אומר שאתם מטפלים בשוטף.

קארין אלהרר: נכון.

<קובי בליטשטיין: רק שנייה - - -

קארין אלהרר: תודה רבה.

קארין אלהרר: תודה.

<קובי בליטשטיין: אם אתה מתכוון להפיכתו מדו- מסלולי לדו-נתיבי, זה משהו אחר.

קארין אלהרר: אדוני, סליחה.

קארין אלהרר: קובי.

אורן אסף חזן: הוא מתכוון שהוא רוצה לראות פחות הרוגים, אני חושב.

קארין אלהרר: חבר הכנסת חזן, תודה רבה.

קארין אלהרר: ברוך, בבקשה.

<ברוך שמיר: אני לא אחזור על העובדות הקשות שנאמרו כאן לגבי הכביש הזה, העובדות מדברות בעד עצמן, שהוא כביש צר, מפותל, עם שדה ראייה מוגבל וכו'.

<ברוך שמיר: אני רק רוצה להוסיף כמה דברים.

<ברוך שמיר: הכביש הזה עמוס ומדי שנה העומס עליו הולך וגדל.

<ברוך שמיר: 250,000 מכוניות שמתווספות לכבישי ישראל מדי שנה, לא מצמצמות את העומס גם על הכביש הזה, לצערי.

<ברוך שמיר: הכביש הזה הוא ציר מרכזי שמחבר תנועה מאזור עמק בית שאן, עפולה ומערבה לכיוון חיפה.

<ברוך שמיר: לא יעזור כלום, רכבת העמק לא תהווה תחליף לכביש הזה.

<ברוך שמיר: הכביש הזה חייב להשתדרג.

<ברוך שמיר: בניית המפרדה שנעשתה, בעצם פתרה בעיה אחת של תאונות חזיתיות, אבל גרמה לבעיות אחרות, חמורות לא פחות, משום שנתיבי הנסיעה הוצרו, השוליים הוצרו, מעקה הביטחון שנמצא בצד הדרך עדיין קיים ומהווה בעיה שכל תאונה שנגרמת שם, בעצם יוצרת פקק ומשתקת את האזור כולו, את היציאות מהיישובים, שהפכו להיות בלתי נסבלות מדי בוקר.

<ברוך שמיר: ההסעות של התלמידים לבתי הספר הופכות להיות מאד מאד בעייתיות.

<ברוך שמיר: נקודה נוספת, אני רוצה להפנות אתכם למסמך, לתמצית של הדברים שנכתבו במסמך של המכון לחקר תחבורה על ידי פרופסור דוד מהלל.

<ברוך שמיר: זה מסמך של דף אחד, הוא תמצת את זה בצורה מאד מאד מינימאלית.

<ברוך שמיר: בין היתר נאמר שם שבכל שנה ישנה עלייה של 3,000 מכוניות ביממה בימי חול.

<ברוך שמיר: זה אומר שאם בשנת 2015 כמות המכוניות, כלי הרכב שנעו על הכביש הזה בשני הכיוונים בשנה הגיע ל-26,000 מכוניות, אנחנו צפויים בשנה הבאה להגיע לקרוב ל-30,000 מכוניות, 29,000 מכוניות.

<ברוך שמיר: בהנחיות התכנון של החברה הלאומית לדרכים, נתיבי ישראל, נקבעו קריטריונים להרחבת דרך מחד מסלולי לשני הכיוונים לדו-מסלולי לשני הכיוונים.

<ברוך שמיר: הקריטריונים האלה נקבעו בשנת 2012 וכבר אז נכתב שכבישים שהעומס שלהם עובר את ה-17,750 מכוניות בשנה, חייבים להשתדרג לכבישים דו-מסלוליים לשני הכיוונים.

נחמן שי: פה יש 22,000.

<ברוך שמיר: ויש לנו פה 26,000 מכוניות.

עיסאווי פריג': זה אחד מהקריטריונים.

<ברוך שמיר: זה כבר מזמן, זאת אומרת עוד משנת 2004, הכביש הזה היה צריך להשתדרג.

<ברוך שמיר: בשנת 2004 נסעו בו מעל 17,700 – 21,000 מכוניות נסעו בו בשנת 2004 לפי הדו"ח של המכון לחקר תחבורה של הטכניון, וזה נכתב במסמך.

<ברוך שמיר: הפתרון של המפרדה הוא לא פתרון שמקובל בארץ ולא בעולם.

<ברוך שמיר: זה פלסטר.

<ברוך שמיר: זה בפירוש פלסטר.

<ברוך שמיר: זה פתרון זמני.

<ברוך שמיר: על אף שהוא לא מקובל, המדינה מיישמת אותו כדי לסתום פיות.

<ברוך שמיר: היציאות מהיישובים הפכו להיות מאד בעייתיות ועכשיו הן מסוכנות שבעתיים, משום שדה הראייה מוגבל כרגע בגלל מעקה הבטון הזה.

<ברוך שמיר: אני אתן לכם דוגמא קטנה שהתרחשה רק לפני שלושה שבועות.

<ברוך שמיר: חברת נתיבי ישראל ביצעה את מפרדת הבטון באזור הכניסה למושב היוגב.

<ברוך שמיר: הדבר הזה פשוט צרם לעין ובלט מיד לתושבים, שלא יתכן ששמו פה מחסום כל כך בעייתי לכניסה למושב.

<ברוך שמיר: באותו שבוע אנחנו זימנו את מנהל המחוז, את מיכאל רסקין מנתיבי ישראל, וביקשנו ממנו להגיע לצומת על מנת לראות במו עיניו איך נבנה מעקה, אחרי שהוא נבנה כבר והוא מהווה מפגע ויזואלי ובעייתי לשדה הראייה של האנשים שנכנסים ליישוב ויוצאים מהיישוב.

נחמן שי: רוצה לשפר ויוצא - - -

<ברוך שמיר: באותו רגע הוא הבין בעצמו והודה – חברה' אתם צודקים, אני מזמין כבר את מתכנן הכביש לפתור את הבעיה.

<ברוך שמיר: למחרת הסירו 80 מטר ממעקה הבטון הזה על מנת לשפר את שדה הראייה.

<ברוך שמיר: אז תגידו לי אתם, האם זה יתכן שמתכנן תנועה מבצע משהו ואחר כך מסיר?

<ברוך שמיר: זה משהו שלא יכול לעבוד.

<ברוך שמיר: זה דבר שהוא בעייתי.

<ברוך שמיר: מעבר לזה שהוא מצמצם את שדה הראייה ביציאות ובכניסות ליישובים, העיקולים עצמם בתוך ציר התנועה הזה הפכו להיות בעייתיים ומוגבלים גם בשדה הראייה הזה, דבר שיוצר מצב שהנתיב הוא צר וזה מאפשר תמרון בעייתי לנהגים וזו הסיבה שנגרמות תאונות אחרות של התנגשות של נניח חזית-אחור ותקיעה של מכוניות ומשאיות שחוסמות אחר כך את התנועה לשעות רבות ומשתקות את האזור.

<ברוך שמיר: אין לי ספר שהכביש הזה חייב להשתדרג.

<ברוך שמיר: אין לי ספק שהשדרוג של הכביש הזה יביא להצלת חיי אדם ולהקטנת מספר הפצועים.

<ברוך שמיר: לחיי אדם אין מחיר.

<ברוך שמיר: שלא יספרו לי שזה עולה כסף ויש עדיפויות וזה כלכלי.

<ברוך שמיר: אין מחיר.

<ברוך שמיר: חיי אדם זה לא נמדד בכסף.

קארין אלהרר: תודה רבה.

קארין אלהרר: אני מבקשת לשמוע ממשטרת ישראל האם אתם פועלים להגברת האכיפה במקטעי הכביש הללו?

<אילן ידגר: כביש 66 נמצא אצלנו במוקדי האכיפה, אנחנו אוכפים שם באופן קבוע ואפילו מעבר לכך.

קארין אלהרר: מה זה אומר מעבר לכך?

<אילן ידגר: לאורך התקופה אנחנו כל הזמן שם, גם בטיפול בתאונות ומובן שגם כן בנושא של אכיפה.

קארין אלהרר: רק תסביר למי שלא מבין – כמוני למשל – מה זה אומר אנחנו כל הזמן שם?

<אילן ידגר: זאת אומרת שיש את ההצבות הקבועות באותם כבישים, וזה אחד מהכבישים שיש בו הצבות קבועות ופעילות אכיפה מוגברת ביחס לניידת לקילומטר כביש.

<אילן ידגר: זאת אומרת שכשמתכננים את הפעילות, זה אחד הכבישים שיש בו פעילות מוגברת יותר.

<אילן ידגר: אנחנו מתכננים את הפעילות בהתאם למוקדי סיכון תאונות הדרכים באותם קטעי כביש ושעות הפעילות ושעות התאונות, ובהתאם לכך אנחנו גם פועלים בכביש הזה יותר, באכיפה שמסתכמת גם בדו"חות וגם באכיפה שמסתכמת ללא דו"חות.

עיסאווי פריג': יחסית הכביש הזה גובה הרבה דו"חות?

<אילן ידגר: אני לא יכול להגיד לך יחסית איך זה ביחס לכבישים אחרים, כי זה קטע קטן.

<אילן ידגר: כל הכביש הזה, בקטע האכיפה ממגידו לתשבי זה 14 קילומטרים למיטב זיכרוני.

קארין אלהרר: נו?

<אילן ידגר: אז זה קטע מאד קטן מבחינת אכיפה ואני לא יכול להשוות אותו לכבישים אחרים – האם שם מבחינת דו"חות אנחנו אוכפים יותר.

קארין אלהרר: כמה דו"חות מוציאים בשנה

<אילן ידגר: בשנת 2012 היו 132 דו"חות.

<אילן ידגר: הגענו בשנת 2013 ל-219 דו"חות.

<אילן ידגר: בשנת 2014 – 722 דו"חות.

<אילן ידגר: שנת 2015 – 562 דו"חות.

<אילן ידגר: 2016 – 168 דו"חות.

נחמן שי: זה הרבה?

נחמן שי: מעט?

נחמן שי: יש איזו פרופורציה?

קארין אלהרר: מה למשל מספר הדו"חות שמחלקים בכביש מקביל?

קארין אלהרר: נגיד 71?

<אילן ידגר: אין לי נתונים על אותו כביש או אותו קטע או קטע כזה או - - -

קארין אלהרר: כמה דו"חות יש בכביש 71 בשנה?

נחמן שי: זה יותר בעייתי.

עיסאווי פריג': מה מדד הדו"חות?

עיסאווי פריג': איך אתם מודדים?

<אילן ידגר: אני לא יכול להגיד לך, אין לי את הנתונים.

קארין אלהרר: תראה, א' אני אשמח לקבל לוועדה איך המקטע הזה ביחס למקטעים בכבישים מקבילים.

קארין אלהרר: ניקח גם כביש בעייתי.

קארין אלהרר: אני אקח בחשבון שמדובר במקטע קצר יותר, אבל סתם כדי לקבל פרופורציה – מה המצב שם.

קארין אלהרר: תראו, אני מרגישה ואני יודעת שיש עוד הרבה דוברים, תושבים, אבל אני באמת מרגישה שאנחנו ככה סבים סביב עצמנו בעניין הזה.

קארין אלהרר: ובעיקרון יש - - -

<איציק חולבסקי: קארין, אבל יש פה תושב שעבר תאונה לפני כמה חודשים.

קארין אלהרר: אני מבינה.

עיסאווי פריג': מתי הדד ליין לתכנית החומש?

קארין אלהרר: עיסאווי, אתה רוצה לשבת במקומי?

עיסאווי פריג': לא.

עיסאווי פריג': את זוכרת ש - - -

קארין אלהרר: תראו, אין ספק שבאמת מדובר בחיי אדם, אבל לא רק וחיי אדם לדעתי מספיק כדי לקבל את ההחלטה הנכונה בעניין הזה.

קארין אלהרר: יש פה גם את הנושא הבטיחותי וגם את הנושא התחבורתי ואני עוד לא קיבלתי ואני אקבל את רשימת הקריטריונים, אבל בהבנה הפשטנית שלי, שהיא לא מעמיקה כמו של האנשים שיושבים במשרד התחבורה, הרי שזה כשלעצמו מספיק על מנת לקבל החלטה, שלא לשים עוד תחבושת קטנה על פצע גדול.

קארין אלהרר: במיוחד אם אנחנו רואים הגדלה צפויה בכמות כלי התחבורה שיעברו בכביש הזה, נדמה שאין מנוס מאשר לקבל החלטה שהיא גדולה יותר ורחבה יותר וטיפול מעמיק יותר מאשר עוד איזו גדר קטנה.

קארין אלהרר: אני קודם כל מבקשת ממשרד התחבורה לשלוח תוך שבוע פירוט של חלקי הכביש.

קארין אלהרר: כל מקטע – אופן הטיפול בו בכל אחד מהם וגם לוחות זמנים לעתיד.

קארין אלהרר: במקביל, באותו דיווח, אני אבקש לדעת מה הן הדרישות התקציביות שהתבקשו ממשרד האוצר לאורך כל מקטע.

קארין אלהרר: האם היו דרישות תקציביות, האם הן היו נפרדות מתקציבים רחבים יותר של ליקויים בכבישים.

קארין אלהרר: ואז בהתייחס לזה, אני אעביר את התשובה למשרד האוצר ואבקש לדעת איפה כל דרישה תקציבית עומדת.

קארין אלהרר: אני באמת רוצה לקבל גם את הקריטריונים לבדיקת היתכנות של הכנסה של כביש מסוים לתכנית החומש.

קארין אלהרר: תראו, כשאומרים תכנית חומש זה לא איזה משהו שאי אפשר לשנות אותו ואנחנו נמצאים ברגע קריטי, שאפשר לשנות ואם אתם שואלים אותנו, אני חושבת שלא היה כאן נציג, חבר כנסת אחד ולא משנה מאיזו סיעה הוא הגיע, שאמר שיש פה מקום לשקילה אמיתית וראויה להכנסה לתכנית החומש.

קארין אלהרר: מאד הצטערתי לשמוע את התשובה שניתנה לחבר הכנסת פריג', שזה לא בתכנית החומש, כך נמסר לו על ידי שר התחבורה.

נחמן שי: זה כתוב במסמכים שקיבלנו.

קארין אלהרר: וכתוב במסמכים שקיבלנו.

עיסאווי פריג': הוא אמר לי עוד משפט, גברתי יושבת הראש.

עיסאווי פריג': הוא אמר לי – מה, אתה לוביסט של כביש 66?

עיסאווי פריג': זו תשובה שקיבלתי מהשר.

עיסאווי פריג': תראי - - -

קארין אלהרר: אדוני אני מתנצלת.

קארין אלהרר: אני חושבת שכולנו לוביסטים של כביש 66, כי במהות שלנו כולנו לוביסטים של האנשים שגרים שם.

קארין אלהרר: כי הם אזרחי מדינת ישראל ומגיעות להם תשתיות בדיוק כמו שמגיע לאנשים שגרים באזורים אחרים וזה בכלל לא משנה לי מי האנשים.

קארין אלהרר: גם אני יכולה להגיע לשם ולהידרש לכביש הזה.

קארין אלהרר: אני רוצה להרגיש בטוחה.

קארין אלהרר: אני חושבת שזו זכות אלמנטארית של כל אזרח במדינה.

קארין אלהרר: אני מבקשת לדעת בתוך שבוע מתי תיסגר תכנית החומש.

קארין אלהרר: אני מבקשת מהמשטרה בתוך שבועיים את הנתונים שביקשתי לגבי מקטע כזה אל מול מקטעים אחרים.

קארין אלהרר: תראו, הדיון הזה הוא התחלה.

<איציק חולבסקי: לא חשוב לשמוע את נתיבי ישראל, קארין?

קארין אלהרר: מיד.

קארין אלהרר: הדיון הזה הוא התחלה.

קארין אלהרר: אני מודיעה שיהיה דיון מעקב ואני מאד מקווה שבדיון המעקב אנחנו נשמע בשורות, בדיוק כמו שהיו בדיון הקודם על בסיסי צה"ל.

קארין אלהרר: נתיבי ישראל ומשרד התחבורה והרשות הלאומית לבטיחות בדרכים, כולם צריכים לשלב ידיים בעניין הזה.

קארין אלהרר: נתיבי ישראל, יש לכם משהו להוסיף בעניין?

<יצחק עייש: אני רק אוכל לומר שכפי שנאמר כאן, מנכ"ל נתיבי ישראל, מר ניסים פרץ, הכניס בהמלצה שלו את הכביש זה לתכנית החומש וכן ראה בו כביש שצריך להיות מפותח בחומש הבא.

<יצחק עייש: ההחלטה בסופו של דבר נתונה בידי משרד התחבורה ומשרד האוצר.

<יצחק עייש: אנחנו גוף מבצע של המשרדים האלה.

קארין אלהרר: אז אני חושבת שקיבלתם המלצה גם מגורם מקצועי, לא רק מאיתנו – הפטפטנים פה בכנסת.

עיסאווי פריג': זה אומר הרבה.

קארין אלהרר: בבקשה, אדוני.

<אילן גרודסקי: משפט אחד, ברשותך, גברתי יושבת הראש.

<אילן גרודסקי: עמותת אור ירוק, אילן גרודסקי.

<אילן גרודסקי: אני אבקש להגיש לוועדה פרוטוקול מישיבת המליאה מלפני כחודש, שבו ענה שר התחבורה לחברת הכנסת עליזה לביא, בקשר למוקדי סיכון וזה מתייחס למוקד סיכון, מבחינתנו גם לזה.

<אילן גרודסקי: אומר שר התחבורה משפט בסיפא של דבריו: אני חוזר, קבעתי את כל הקריטריון, זה לא 200 מיליון שמוקצים, כל הסכום כולו עומד לרשות ביצוע מוקדי סיכון באופן בלתי מוגבל.

<אילן גרודסקי: אני מבקש להגיש לוועדה את הפרוטוקול הזה מיד ולציין שמבחינתנו, בעמותת אור ירוק ואנחנו עוקבים אחרי הכביש הזה לא מעט זמן, יש שישה וחצי קילומטרים שאינם מוסדרים.

<אילן גרודסקי: אם זה פלסטר זמני שאחר כך הופך קבוע, אני מתחבר לראייה האסטרטגית כפי שהוצגה כאן גם על ידי חבר הכנסת בן ראובן וגם על ידי חבר הכנסת פריג', ומבקש להודות לך על הדיון החשוב הזה.

<אילן גרודסקי: תודה.

קארין אלהרר: תודה.

קארין אלהרר: חבר הכנסת נחמן שי, אחרון הדוברים.

נחמן שי: אני רק רוצה לומר שאני אשמח מאד אם לדיון הבא תזמיני את נציג המועצה לביטחון לאומי.

נחמן שי: יש היבט אסטרטגי חשוב מאד בכביש הזה, שבדיון הזה נאמר נדמה לי רק בתחילה על ידי ידידי אייל ונעלם.

נחמן שי: הכביש הזה משמש כגשר יבשתי בין חיפה לבין ירדן.

נחמן שי: יש לו באמת ערך רב.

קארין אלהרר: מאה אחוז.

קארין אלהרר: כך ייעשה.

נחמן שי: אוקיי.

נחמן שי: אז זה יוסיף מימד.

קארין אלהרר: תודה רבה.

קארין אלהרר: הישיבה נעולה.